Compare Bible readings for 2chr 11 in the ABK and the GNB - Bible Society\nYuda ha Benyamin Kerys\n1Pan dheuth Rehoboam dhe Yerusalem, ev a guntellas chi Yuda ha Benyamin, kans mil ha peswar-ugens a gasoryon dhewisys, rag omladh erbynn Ysrael, rag daskorr an wlaskor dhe Rehoboam. 2Mes ger an ARLOEDH a dheuth dhe Shemaia gour Duw: 3Lavar dhe Rehoboam mab Solomon myghtern Yuda, ha dhe oll an Ysraelysi yn Yuda ha Benyamin, 4‘Yndellma y lever an ARLOEDH: Nyns ewgh yn-bann na batalyas orth dha vreder. Dehweles pub onan dhe dre, rag yma an dra ma ahanav vy.’ Yndella i a woslowas orth ger an ARLOEDH hag a dreylyas dhiworth an eskerdh erbynn Yeroboam.\n5Yth esa Rehoboam trigys yn Yerusalem, hag ev a dhrehevis dinasow kerys rag defens yn Yuda. 6Ev a geras Bethlehem, Etam, Tekoa, 7Beth-sur, Soko, Adullam, 8Gath, Maresha, Zif, 9Adoraym, Lakish Azeka, 10Sora, Ayyalon, ha Hebron, sitys kerys usi yn Yuda hag yn Benyamin. 11Ev a wrug an keryow krev, hag a worras kaslewydhyon ynna, ha provians a voes, a oyl hag a win. 12Ev a worras skoesow ha guwow yn oll an sitys, hag a's gwrug fest krev. Yndella ev a synsis Yuda ha Benyamin.\nOferysi ha Levysi a Skoedh Rehoboam\n13An oferysi ha'n Levysi der Ysrael oll a dheuth dhodho dhiworth oll aga thiryow. 14An Levysi re assa aga feurvaow ha'ga ferghennogeth ha re dhothya dhe Yuda ha dhe Yerusalem, drefenn Yeroboam ha'y vebyon re's lettsa a servya avel oferysi an ARLOEDH, 15ha re apoyntsa y oferysi y honan rag an tylleryow ughel, ha rag an jevanow-gaver, ha rag an leughi re wrussa ev. 16An re dhiworth pub loeth a Ysrael, re settsa aga holonn dhe hwilas an ARLOEDH, Duw Ysrael, a dheuth war aga lergh dhe Yerusalem, rag sakrifia dhe'n ARLOEDH, Duw aga thasow. 17I a grevhas gwlaskor Yuda hag i a skoedhyas Rehoboam mab Solomon teyr blydhen, ow kerdhes yn fordh Davydh ha Solomon y'n teyr blydhen na.\n18Rehoboam a gemmeras avel y wreg Mahalath myrgh Yerimoth mab Davydh hag a Abihayl myrgh Eliab mab Yesse. 19Hi a dhineythis ragdho mebyon: Yeush, Shemaria, ha Zaham, 20War hi lergh ev a gemmeras Maaka myrgh Absalom, ha hi a dhineythis ragdho Abia, Attay, Ziza, ha Shelomith. 21Rehoboam a gara Maaka myrgh Absalom moy es dell gara ev y wragedh erell ha'y iswragedh. Ev a'n jevo etek gwreg ha tri-ugens iswreg, hag ev a dhineythis eth mab warn ugens ha tri-ugens myrgh. 22Rehoboam a apoyntyas Abia mab Maaka avel penn pennsevik yn mysk y vreder, rag y wul myghtern ar lergh. 23Ev a dhyghtyas yn fur, hag a lesas re a'y vebyon der oll ranndiryow Yuda ha Benyamin, yn oll an sitys kerys. Ev a ros dhedha provians meur, ha kavoes lies gwreg ragdha.


Manganes - Wikipedia\n−3, −2, −1, 1, 2, 3, 4, 5, 6, 7\nperiod 4, bagas 7\nElven gymyk yw manganes, niver 25 y'n Vosen Beriodek. Y furvell gymyk yw Mn. Ny wodhvedhys yw pyth yw styr an hanow, po dhyworth an ger Latin magnes, ow styrya tennven awos y voon pyrolusit bos tennvenek, po dhyworth magnesia nigra awos liw manganes oksid. An moon moyha kemmyn yw pyrolusit.\nElven essensek yw manganes dhe bub eghen. An rann vrassa anedha yw y'n eskern. Peryllus yw anella mog po polter manganes. Arwodhyow an kleves 'terthen vog' (fume fever) yw skwithder hag anoreksia. Y'n Oos Victoria, 'Condy's Disinfecting Fluid' a via yn pub gwerthji kymyst hag usys o rag golghi an lonk. Permanganat o unn a'y dhevnydhyow. Usys o manganes y'n Oos Romanek dhe wul gweder kler, yn medh Pliny an Kottha yn 79KOK. An kymygydh a Sweden, Johan Gottlieb Gahn (1745-1818), a dhiskudhas an alkan pur yn 1774.\nAskorrys yw a-dro dhe 5 milvil tonnas a'n alkan pub bledhen. Nyns yw an alkan usys awos y vos re vrottel. Kesalkenyow yw devnydh 95% a'n moon, kepar ha dur (1% manganes), ha dur manganes (13% manganes) - usys dhe wul kledhrennow hensi-horn, gonnys ha prennyer baghow prison.\nPoos atomek manganes yw 54.94, y boynt teudhi yw 1244°C ha'y boynt bryjyon yw 1962°C. An dosedh yw 7.4kg an liter. Alkan kales brottel arghansek yw manganes. Ev a dhasober gans dowr dhe furvya gossen.\nMoon manganes - pyrolusit\nBatri ow komprehendya manganes\nKesalkan aluminiom-manganes yw kannow diwes\nDiwettha golegyans an folen ma a veu an 13 Ebrel 2022, dhe 21:32.


12Drefenn hwi dhe glewes an breusow ma ha bos diwysyk dh'aga gul, an ARLOEDH dha Dhuw a with ragos an kevambos ha'n tregeredh a dos dhe'th tasow. 13Ev a'th kar ha'th venniga hag ynkressya dha niver. Hag ev a vennik frut dha gorf, ha frut dha dir, dha ys ha'th win ha'th olew, leughi dha jatel, hag eyn dha flokk war an tir a dos dhe'th tasow dhe ri dhis. 14Benniges vydhydh moy ages an poblow oll; ny vydh ynnos gour po benyn anvap, nag yn mysk dha vestes. 15An ARLOEDH a dreyl dhiworthis pub dises; ha ny sett warnas oll an klevesow vil a Ejyp a wodhves, mes ev a's gorr war oll an re a'th kas. 16Ha ty a dhevor oll an poblow a wra an ARLOEDH dha Dhuw aga ri dhis. Ny wra dha lagas kemmeres pita anedha, ha ny wrewgh servya aga duwow, rakhenna dhe vos antell dhis.


Tirfurvow avon - Wikipedia\nTirfurvow avon yw an nasyow a sew chanj kawsys gans argerdhow esknians ha godhesans gans avon. Pan wra dowr drehedhes enep an nor avel glaw po ergh, yma nerthedh dhodho. Usys yw rann an nerthedh dhe fetha rutyans y’n kanel. An remenant a dreusperth godhes yn-nans an avon, ow chanjya shap an tir. Yma settow erel a dirfurvow a-hys an arvor hag yn ranndirow rewlivek.\n1 An kreungylgh\n3 Hyns ughella an avon\n4 Hyns kres an avon\n5 Hyns isella an avon\nYma dhe bub avon hy ranndir hy honan henwys kreungylgh, hag a dhegemmer dowr gans glaw hag ergh. Hanow an or ynter dew greungylgh yw keyn dewdhowr, hag a sew tir ughel a-dro dhe’n kreungylgh. Pennfenten yw an tyller yn le may talleth avon hag aber le mayth a dhe’n mor. Ragavonow a res dhyworth pennfentynnyow, hag omjynnya yn kemperyow. Dell yw usys, yma teyr rann dhe greungylgh avon.\nPennfenten Dowr Havren\nKemper Avon Negro (tewl) hag Avon Amazon (leysek) yn Manaos\nRagavon yn menydhyow Pow an Lynnyn\nHyns ughella an avonChanjya\nY’n rann ughella, yma meur a rutyans gans an gweli karnek. Chyf argerdh an avon yw esknians. An pennfenten y honan a dhisav an leder, owth eskni gweres tro’ha topp an menydh. An dowr y’n ragavonow a godh yn-nans dowrlammow munys, ha krava tell munys yn gweli an gover gans gweres meyn munys. An tell ma yw kowbollow, furvyes pan wra trobollow draylya grow war weli an gover ha’y rutya. An gover a wra gwia ynter rosyow kesjunnys ha shap an nans yw avel V gans ledrow serth.\nKowboll meur yn Stat Evrek Nowydh\nDowrlam Russel yn Tasmania, Ostrali, ow tiskwedhes nivel an garrek gales\nKownans yn-dann Dowrlam Victoria, ynter Zambi ha Zimbabwe\nRosow kesjunnys yn Shropshire, Pow Sows ow tiskwedhes shap V an nans\nMars yw karrek gales desedhys a-dreus hyns an avon, furvys yw dowrlam. An dowr a lamm dres balek a’n garrek gales yn plommboll yn-danno. Dell yth eskni an dowrlam war-dhelergh, furvyes yw kownans kul gans tenwennow serth.\nHyns kres an avonChanjya\nY’n rann ma, esknians ha godhesans yw argerdhow an avon. Moy ledan yw nans an avon, gans leur gwastas henwys fennva. War bub tu yma leder serth henwys rynn. An avon a gogrenn a du dhe du. An avon a eskni als gogrenn war lann a-ves dhe’n tro, ha godhesa war lann a-ji dhe’n tro (treth gogrenn). Dell wra glannow an gogrenn chanjya savle, y hyll dew du an gogrenn metya. Hemm a furv stummlynn. Savle yn le may feu kogrenn nans ys termyn hir yw kreyth kogrenn. Lenwys o gans godhes. Mar derr an avon war-nans ha furvya fennva nowydh, gesys yw terras avon.\nFennva ha rynn an Dowr Dyfi yn Kembra\nKogrennow war an Dowr Clyde yn Alban, ow tiskwedha stummlynnyn ha kreyth kogrenn\nHyns isella an avonChanjya\nGodhesans yw an chyf argerdh y’n rann ma. Pur wastas yw an nans. War denewen an avon, godhesys yw tewes ha leys dhe furvya tommennow. Heyl yw rann an avon hag a dhegemmer mortidys. Nebes avonow a furv delta mars yw godhevys meur a wodhes y’n aber ha nyns eus mortidys.\nDelta Dowr Ganga yn Eynda\nTommen ryb Castle Dyke, Konteth Lincoln\nDowr Heyl, Kernow\nLast edited on 27 Gwynngala 2021, at 21:43\nDiwettha golegyans an folen ma a veu an 27 Gwynngala 2021, dhe 21:43.


Bresel – Kresen Kernow\nHome Agan kuntellow Gidys dhe’n kuntellow Bresel\nKernow re beu myskys yn lies rebellyans ha bresel a-ban dhallathas agan kovadhow nans yw 850 bledhen. Lies a’n re ma re gemynnys dhyn meur a dhustuni skrifys, kyn na wrug oll anedha.\nKynth yw hwarvosow posek yn istori Kernow, agan kuntellow ow tochya ha Rebellyans Kernow (1497) ha Rebellyans an Lyver Pysadow (1549) yw tanow.\nYth esa Kernow dre vras lel dres eghen dhe’n myghtern dres an breselyow civil a goneris ynter 1642-1646 ha’n oos ma a’gan istori re gemynnas dhyn kuntellow rych. Y’ga mysk yma lytherow dhyworth Kernol Lewis Tremayne pan o ev kerghynnys a-ji Kastel Penndinas, devnydh yn kuntel Vyvyan ow tochya towl dhe fondya batti yn Keresk a-barth an Myghtern, ha lytherow derowel dhyworth ledyoryon gernewek a vri, Bevill Grenville y’ga mysk. Kresen Kernow a with ynwedh kyns skrif a’n termow-omri rag Kastel Penndinas, a settyas orth lu an Senedh rag pymp mis dres hav 1646.\nKernow o an kynsa linen dhefens dres an Breselyow Napoleonek hag y’gan kovadhow a’n oos na yma rolyow a’n trevlu ha bodhogyon, ha towlow goryskynnans magata. Ni a’gan beus ynwedh lytherow dhyworth James Quick, marchont a Borth Ia, a veu kachys ha prisonys dres an gas.\n1a Bresel an Norvys\nY hyllir hwithra an gas euthek ma dre dhydhlyvrow, paperyow nowodhow, derivasow, lyvrigow, arghadowyow, skeusennow ha lytherow a’n oos na. Lytherow Richard Charles Graves Sawle, a veu ledhys yn Pow Frynk yn 1914, yw truedhek dres eghen. Albom skeusennow ha sinansow hwegoll a glavjiores ow kwitha soudoryon esa owth omwellhe yn Chi Skorya, a dhiskwedh tremmyn skaffa a’n hwedhel.\n2a Bresel an Norvys\nEffeythyow kowrek 2a Bresel an Norvys a yll bos tresyes dres agan kuntellow a govadhow. Y’ga mysk yma lytherow ha dydhlyvrow, kovskrifow omsettyans ayr, kovadhow a dus omdhienkys (rag nebes ranndiryow), derivasow paper-nowodhow, mappys almaynek a Gernow, desinyow rag skovvaow omsettyans a’n ayr, kovadhow kessedhek goryskynnans, gwriansow trenyans a’n Withoryon Dre ha’n 19 000 imach yn kuntel skeusenieth George Ellis a’n bledhynnyow 1939-1945. Kyn tiskwedhons an re ma distruyans gwrys gans an gas, y tiskwedhons ynwedh fatel besyas bewnans.\nRes o dhe Gonsel Konteth Kernow gul darbarow pals y’n termyn ansur ma. Yma y’ga huntellow restrennow-towlenna goredhom, lyvrigow danvenys dhe vayniow, ha rosow devnydhys rag rekna effeythyow a dardhow nuklerek. Yma y’n kovadhow defens civil devnydh rag kenertha kemenethow dhe dewlel towlow erbynn goryskynnans po omsettyans.\nYma y’n Kovadh Kerghynnedh Istorek kovadhow a gedhlow ow tochya meyn kov bresel, kedhlow a gaslannow kovskrifys Kernow, kovadhow ha leow a gastylli ha tremynnow defens dhyworth kynsistori bys dhe benn an Vresel Yeyn.\nBedhewgh war na’gan beus kovadhow kasorek. An re ma yw gwithys y’n Kovskrifennow Kenedhlek yn Kew ha nebes anedha yw kavadow warlinen dre wonisyow-ragbrena. Mar hwilowgh hendas a veu myskys y’n Kynsa po Eyl Bresel an Norvys ty a yll iskarga omma Gid dhe Hwilas Tus Kasorek, Kynsa hag Eyl Breselyow an Norvys (sowsnek).\nKussul Dhe Les: Esya yw menowgh dhe gavos taklow dre hwilas dydhyas yn le jynn-skrifa hanow an vresel. R.e. assayewgh 1939-1945 yn le ‘2a Bresel an Norvys’ rag gweles an aray leun a govadhow.\nTermys hwithra alhwedh: First World War, civil war, Napoleonic, battle, castle, siege, army, militia, soldier, fighting, conflict, names of individual conflicts or battles (e.g. Marne, Crimean, Boer)\nKuntellow alhwedh: T (Tremayne – civil war), V (Vyvyan – civil war), AD104 (Quick letters – Napoleonic war), AD314 (Scorrier House photo album, WWI), CF/2 (Graves Sawle letters, WWI) CC/23/3 (WWII air raid records), BTRU/187 (WWII billeting records), AD972 (Civil Defence – Cold War)\nDyllansow alhwedh: Tudor Cornwall by A.L. Rowse, new edition 2005; Cornwall in the Great Civil War and Interregnum, 1642-1660 by Mary Coate, 1933; Cornwall in the First World War by Pete London, 2013; Cornwall at war, 1939-1945 by Peter Hancock, 2002


Compare Bible readings for Diskwedhyans 1 in the ABK and the CEV - Bible Society\nDiskwedhyans 1 ABK\nRaglavar ha Salusyans\n1Diskwedhyans Yesu Krist, a ros Duw dhodho rag diskwedhes dh'y wesyon an taklow a goedh hwarvos yn skon; ow tannvon derivadow der y el dh'y was Yowann, 2a dheg dustuni a ger Duw hag a dhustuni Yesu Krist – pup-tra a welas.\n3Gwynnvys neb a red, ha'n re a glew geryow an profoesans ha gwitha an taklow skrifys ynno: rag an termyn yw ogas.\n4Yowann dhe'n seyth eglos yn Asia:\nGras dhywgh hwi ha kres dhiworth neb yw, hag o, hag a dheu ha dhiworth an seyth spyrys usi a-dherag y dron, 5ha dhiworth Yesu Krist, an test len, an kynsa dineythys a'n re varow, ha rewler myghternedh an norvys.\nDhe neb a'gan kar ha'gan delivras mes a'gan peghosow der y woes, 6ha'gan gul gwlaskor, oferysi dhe Dhuw y Das; dhodho ev re bo gordhyans ha galloes trank heb worfenn. Amen.\n7Awotta, ev a dheu gans an kommol;\nha pub lagas a wra y weles,\nha'n re ynwedh a'n gwanas;\nhag oll kenedhlow an norvys a wra kyni warnodho.\n8‘My yw an Alfa ha'n Omega’, yn-medh an Arloedh Duw, neb yw, ha neb o, ha neb a dheu, an Ollgalloesek.\nGwelesigeth a Grist\n9My Yowann, agas broder, ha'gas kevrenner yn anken hag y'n wlaskor, hag yn perthyans yn Yesu, esa y'n ynys gelwys Patmos, rag ger Duw ha dustuni Yesu. 10Yth esen y'n Spyrys yn dydh an Arloedh, ha klewes a-dryv dhymm lev bras, kepar ha hirgorn, 11ow leverel, ‘An pyth a welydh skrif yn rol-skrifa, ha dannvon dhe'n seyth eglos, dhe Efesus, ha dhe Smyrna, ha dhe Pergamum, ha dhe Thyatira ha dhe Sardis, ha dhe Filadelfia, ha dhe Laodisea.’\n12Ha my a dreylyas dhe weles an lev esa ow kewsel genev ha wosa treylya, my a welas seyth kantoler owrek, 13hag yn mysk an kantolbrennyer onan kepar ha Mab den, gwiskys yn pows ow trehedhes bys y'n treys, ha grogysys a-dro dhe'n dhiwvronn gans grogys owrek. 14Y benn ha'y vlew o gwynn avel gwlan gwynn, gwynn avel an ergh, ha'y dhewlagas kepar ha tan ow flammya; 15ha'y dreys o kepar ha brest fin purhes kepar hag yn fornes, ha'y lev kepar ha son lies dowr. 16Ha ganso yn y dhorn dhyghow yth esa seyth sterenn, ha kledha lymm dewvinyek ow tos yn-mes a'y anow, ha'y fas kepar ha'n howl ow splanna yn y nerth.\n17Ha pan y'n gwelis, my a goedhas orth y dreys kepar ha pan ven marow. Hag ev a worras y dhorn dhyghow warnav, ow leverel, ‘Na borth own. My yw an kynsa ha'n diwettha, 18ha neb a vew; hag yth eth ha bos marow; hag otta, bew ov vy trank heb worfenn, hag y'm beus alhwedhow ankow hag ifarn. 19Ytho skrif an pyth a welsys, ha'n pyth yw, ha'n pyth a hwyrvydh wosa an taklow ma. 20Mysteri an seyth sterenn a welsys a dhyghow dhymm, ha'n seyth kantoler owrek: an seyth sterenn yw eledh an seyth eglos: ha'n seyth kantoler yw an seyth eglos.\nAbraham_738076 - 4 months ago\nYou weren’t wrong, Noah😉!\nNoah_789972 - 4 years ago


Ceres (planet còr) - Wikipedia\nCeres (planet còr)\nCeres (henwys ‘1 Ceres’ ynwedh) yw planet còr yn system howlak ny. Hy yw an byhatna planet còr y'n system howlak ha'n huny udnyk y'n chyf bagas a asteroydys yntra Muerth ha Yow. Hy hanow hy a vue gemerys dhyworth huny an dewes Romanak Ceres, neb a wra governya plansow, an drevas, ha'n sesons.\nWosa hy dyscudhyans an 1ª Genver 1801, gans Giuseppe Piazzi, tus skentyl a wrug aswon Ceres avel onan a'n planettys. Ceres a wrug kelly an studh na tabm ha tabm y'n bledhydnyow 1850. A-dhia 2006, Ceres yw aswonys yn sodhogel avel blanet còr gans an Unyans Steroniethak Keswlasak.\nHes Ceres a-drues hy cres yw a-dro dha 950 km. Ytho, Ceres yw an brassa corf yn chyf bagas asteroydys, hag ynhy 1/3 a bous a vater oll y'n bagas ma. Furf Ceres yw huny udn bel – ot obma dyffrans cler ynter hy ha'n asteroydys erel. Yn mys Gwyngala 2007, NASA a vedn launchya mysyon rag studhya an planet còr ma.\nLast edited on 20 Du 2020, at 17:28\nDiwettha golegyans an folen ma a veu an 20 Du 2020, dhe 17:28.


1 Kroniklys 23 (ABK) - Bible Society\n1 Kroniklys 23 ABK\nTeyluyow Levysi ha'ga Gweythresow\n1Pan o myghtern Davydh koth ha leun a dhydhyow, ev a wrug Solomon y vab myghtern war Ysrael.\n2Myghtern Davydh a guntellas war-barth oll hembrenkysi Ysrael, gans an oferysi ha'n Levysi. 3An Levysi, deg warn ugens bloedh ha moy a veu niverys, ha'n sommenn o etek mil wour warn ugens. 4‘Peswar mil warn ugens anedha a'n jevydh charj a'n ober yn chi an ARLOEDH, hwegh mil a vydh soedhogyon ha breusysi, 5peswar mil a vydh porthoryon ha peswar mil a wormel an ARLOEDH gans an daffar menestrouthi re wrug rag gormel.’ 6Davydh a's kevrennas yn bagasow herwydh kordhow mebyon Levi: Gershon, Kohath ha Merari.\n7Mebyon Gershon: Ladan ha Shimei. 8Mebyon Ladan: Yehiel an penn, Zetham ha Yoel, tri. 9Mebyon Shimei: Shelomoth, Haziel, ha Haran, tri. An re ma o pennow teyluyow Ladan. 10Mebyon Shimei: Yahath, Zina, Yeush ha Beria. An peswar ma o mebyon Shimei. 11Yahath o an penn, ha Ziza an nessa; mes ny's tevo Yeush ha Beria lies mab, hag i a veu reknys avel unn kordh.\n12Mebyon Kohath: Amram, Yshar, Hebron, hag Uzziel, peswar. 13Mebyon Amram: Aron ha Moyses. Aron a veu diberthys gans y vebyon bys vykken dhe sakra an taklow moyha sans, dhe leski offrynnow a-rag an ARLOEDH, dhe venystra dhodho ha dhe leverel bennathow yn y hanow bys vykken. 14Mes mebyon Moyses, gour Duw, a veu henwys yn mysk loeth Levi. 15Mebyon Moyses: Gershom hag Eliezer. 16Mebyon Gershom: Shebuel o an penn. 17Mebyon Eliezer: Rehabia an penn. Eliezer ny'n jevo mebyon arall mes mebyon Rehabia o fest lies. 18Mebyon Yshar: Shelomith an penn. 19Mebyon Hebron: Yeria an penn, Amaria an nessa, Yahaziel an tressa, ha Yekameam an peswora. 20Mebyon Uzziel: Mika an penn, hag Ysshia an nessa.\n21Mebyon Merari: Mahli ha Mushi. Mebyon Mahli: Eleazar ha Kish. 22Eleazar a verwis ha ny'n jevo mebyon vyth, mes unnsel myrghes; ha'ga breder, mebyon Kish, a's demmedhis. 23Mebyon Mushi: Mahli, Eder ha Yeremoth, tri.\n24An re ma o mebyon Levi war-lergh pennow aga theyluyow – pennow teyluyow dell vons kovskrifys war-lergh niver an henwyn a wer ugens bloedh ha moy. I a wre an ober rag servis chi an ARLOEDH. 25Rag Davydh a leveris, ‘An ARLOEDH, Duw Ysrael, re ros powes dh'y bobel; hag ev a drig yn Yerusalem bys vykken. 26Ytho nyns yw res na fella dhe'n Levysi doen an tabernakel na'n daffar rag y servis’ – 27rag war-lergh diwettha geryow Davydh, an Levysi a veu niverys a ugens bloedh ha moy.\n28Aga dever o oberi ryb tenewen an oferysi, mebyon Aron, ha dhe weres yn servis chi an ARLOEDH, gans charj a'n klosow, an chambouryow, purheans oll an taklow sans, hag ober arall rag servis chi Duw; 29dhe weres ynwedh gans bara an wolok, an bleus fin rag an offrynn greun, tesennow tanow an bara heb goell, an offrynn pebys war veyn-pobas, an tesennow rond kemmyskys gans oyl, hag oll musuryow a vyns po a vraster. 30Pub myttin i a sev ow ri grasow ha gormel dhe'n ARLOEDH, ha keffrys yn gorthugher, 31ha peskweyth mayth yw offrynnys offrynnow leskys dhe'n ARLOEDH yn sabotys, yn loeryow nowydh hag yn dy'goelyow, herwydh an niver rekwirys anedha, heb hedhi a-dherag an ARLOEDH. 32I a's tevydh charj a dylda an kuntelles ha'n sentri, ha gweres aga breder, mebyon Aron, y'n servis chi an ARLOEDH.


Diskudha Istoris Du yn Kernow – Kresen Kernow\nHome Diskwedhyansow Diskudha Istoris Du yn Kernow\nDiskudha Istoris Du yn Kernow\nRe’gan ledyas hwarvosow an hav ma dhe vires orth agan kuntellow kovskrifva gans dewlagas nowydh, dh’aga apposya ha gweles an pyth a dhiskudhons yn hwir a’n istoris divers ha dyffrans a Gernow.\nNyns yw saw nowydh dallethys an ober ma, hag y tesevyn ni diskudha war an fordh moy a hwedhlow kudhys ha levow gwrys tewel.\nWar on bos hemma testen gowrek, ytho re dhallethsyn ni dre fogella orth kovadhow ow tochya istori karibiek ha’n Kenwerth Kethyon Treusatlantek.\nTowl a’gan beus dhe besya an ober ma gans mayni, bodhogyon ha studhyoryon, mes y fynnsyn ni kevrenna nebes a’gan diskudhansow bys y’n eur ma.\nDre besya gans an ober ma, govenek a’gan beus y chalenchyn tybyansow usadow a Gernow y’n osow tremenys, diskudha levow ha hwedhlow nowydh, hag esya diskevrans a draow a’n par ma y’gan kuntellow.\nMartesen y fydh an Gid Kuntellow ma gweresek ha lesek dhywgh keffrys.\nMerkyewgh, mar pleg: y hwodhon ni bos y’gan menegva nebes termys yw divlas, ha nebes re janjyas aga styr dres termyn. Yma termys a’n par na a-berth yn nebes kovadhow derowel re beu gwithys rag kedhla dhe dhevnydhyoryon gnas ha dalgh a’n fentynnyow anedha. Ny wrons i dastewynnya breusow an Gonis Kovskrifennow ha Studhyansow Kernewek. Edrek a’gan beus a offens may kawssyo komprehendyans genen an termys ma.


Te ha Tesednow: Pandra ew an Academy Kernôwek ?\nPandra ew an Academy Kernôwek ?\nMa marth dhebm clowes Kernôwegoryon na wörans whath pandra ew an Academy Kernôwek.* Besy ew nei oll dhe wödhvos ha kebmer parth et y whel rag sostena bownans gan tavas hedhyw hag avorow. Ottobma dhewgh versyon KB an peth a veu scrifys a-dro dhodho war y wiasva.\nThew an Academy Kernôwek aswonys gen Consel Kernow avel an awctorita uhelha ow tochya an tavas Kernôwek. Thew dever an Academy Kernôwek provia geryow nowydh ha henwyn teleryow ha stretys e’n tavas, a dhetermya an spellyans ha leveryans own ragtho, a barüsy an gerlever Kernôwek hag a stüdhya an tavas ha’y lien. Thew esely an Academi radnys (rydnys) en pajar bagas hag eth ew devar pub bagas omgemeres rag üdn part a whel an Academy.\n*SWF Main Graphs: Akademi Kernowek\nPosted by Neil Kennedy at 05:47


Compare Bible readings for 2 Korinth 9 in the ABK and the RSV - Bible Society\n2 Korinth9 ABK\nAn Ro rag an Syns\n1Nyns eus dhymm edhomm a skrifa a-dro dhe'n menystrans dhe'n syns, 2rag my a woer agas frethter may fostyav dhe dus Masedonia a-dro dhywgh, ow leverel dhedha bos Aghaia parys nans yw blydhen; ha'gas diwysygneth re gentrynnas an rann vrassa anedha. 3Ha my a dhannvonas an vreder ma na ve gwrys koeg agan bostyans a-dro dhywgh y'n mater ma, mes may fewgh hwi parys, dell leveris vy; 4poken mar teu tus Masedonia genev vy ha kavoes nag owgh hwi parys, ni a'gan bia meth y'n omgemmeryans ma – heb kampoella travyth a-dro dh'agas meth agas honan. 5Rakhenna, dell dybis vy, res o pysi an vreder a vos yn-rag dhywgh dhe ordena a-brys an ro hel dedhewys genowgh; y'n fordh ma parys vydh avel ro hel, ha ny vydh avel neppyth kemmerys dre nerth.\n6Attendyewgh hemma: piwpynag a has boghes, ev a wra mysi boghes ynwedh; ha piwpynag a has yn pals, ev a wra mysi yn pals ynwedh. 7Res yw dhe bub huni ri an pyth a erviras yn y golonn, heb anvodh po heb bos ynniys: rag Duw a gar riyas lowenek. 8Ha Duw a yll gul dhe ras oll palshe dhywgh, ha rakhenna, prest ow kavoes pup-tra lowr, hwi a balsha yn pub ober da. 9Dell yw skrifys,\n‘Ev re rannas, ev re ros dhe'n voghosogyon,\nha'y wiryonedh a dhur bys vykken.’\n10Lemmyn ev, neb a brovi has dhe'n gonador, a wra provia bara rag boes ha palshe agas has ha kressya trevas agas ewnder; 11gwrys vydhowgh rych, yn oll sempledh, ha'n siwyans a henna a vydh grasyans dhe Dhuw dredhon ni, 12drefenn bos menystrans an gonis ma ow provia edhommow an syns, keffrys palshe gans meur a rasow dhe Dhuw; 13yn prov an menystrans ma hwi a wordh Duw dre wostytter agas avowans a aweyl Krist, ha der agas helder ow kevrenna gansa ha gans tus oll, 14hag i ow pysi ragowgh hwi hag ow yeuni war agas lergh drefenn an gras dres musur re ros Duw dhywgh hwi. 15Grasow re bo dhe Dhuw a'y ro na yllir y dheskrifa.


Gorsedh Kernow: Nowodhow Kens 2013\nNowodhow Kens 2013\nAvel Bardh Meur, gelwys veuv vy gans an Keffrysyans Kernewek a Geuryow Mebyon dhe esedha y’n Lojja Riel Hel Albert Riel rag golya aga 30ns Pennblodh, dy’Sadorn 2a mis Du. Pur enorys en vy dhe wul yndella ha fest prout dhe glewes 590 lev ow kana yn kolonnek a-barth Kernow, war-barth ha’n gleworyon gernewek goryntanys.\nKanasow yowynkes kernewek o Cambiata (keur mebyon gans levow ow chanjya) hag Orkestra Yowynkes Kernow, anodho may sonas an organydh, Angus Webster, 14 y vloodh, gans meur a vaystri organ an Hel Albert Riel! Yth en vy prout fest ynwedh a’gan verdh, neb a gevros dhe’n hwarvos dre skrifa ilow ha geryow, dre berformya gans daffar ha levow, dre lewya keuryow ha treylya kanow yn Kernewek.\nAn skoodhyoryon, hag a lavuryas di gans aga baneryow ha’ga hwarthuster kernewek, o kehaval orth an Lu Trelawni a’n osow tremenys, mall o gansa omdhiskwedhes yn Loundres may hallens i disklerya a’y wosa, “Yth en evy ena!” Kernow bys vykken!\nSteren Mor, Bardh Meur Kernow\nIda Hilary Summerhayes Shaw - Myrgh Dumnonya\nRe verwis Hilary Shaw, 90 hy bloodh. Kyns esel Konsel an Orsedh ha Kesva an Taves Kernewek magata, yth o hi dyskadores pur sewen a’n yeth kernewek yn ranndir Aberfala/Pennrynn dres moy es 25 bledhen, ow tyski klassow leel adhyskans tevesigyon yn Kolji Pennrynn. Hi a wre devnydh y’n klassow a’y steus skrifys yn arbennek, ha lies a’y studhyoryon aga honan a besyas dhe dhos ha bos berdh ha dhe dhyski.\nHilary re ordenas lies servis y’n taves kernewek hag yth o hi esel byw Bredereth Sen Jago, bagas usi ow tresya mellow kryjyk kernewek gans bagasow keltek erel yn Europa. Bern arbennek a’s tevo a’n gwariow kryjyk klassek kernewek.\nUrdhys veu Hilary orth Kelliwik yn 1984, ow kemeres an hanow bardhek Myrgh Dumnonya.\nGorsedh Kernow 2013 Pennrynn/Penryn 2013 DVD\nY hyllyr prena DVD Solemnyta an Orsedh 2013 dhe Bennrynn lemmyn\nAn kost yw £6 ha ganso £1.00 f & l y’n RU, £2.50 f & l Europa, ha £3.50 rag remenant an bys.\n16ves mis Hwevrer 2014 : dydhyas rag agas dydhlyver\nHwarvos rag sevel arhans a-barth Gorsedh Kernow a vydh synsys yn Burjesti Porth Ia dy’Sul an 16ves a vis Hwevrer. An ilewydh a vydh Phil Beer, meuraswonnys dhyworth ‘Show of Hands’.\nY hyllir kavos omma kedhlow leun a’n hwarvos.\nLonch Lyver dhe Leedstown\nDerek Williams, Ann Jenkin, Maureen Fuller\nBardh Meur Maureen Fuller a attendyas kuntelles arbennek dhe Leedstown, dhe lonchya an lyver nowyth a-dro dhe vewnans Richard Jenkin (1925-2010), neb o personoleth gresel hag awenek yn dasserghyans an honanieth, yeth ha gonisogeth kernewek.\nAn lonch a veu kovhes ha solempnys gans bardhonogow, yeth plen hag ilow dhyworth an teylu ha kowetha.\n"Richard Jenkin o an kynsa person a glewis vy kewsel Kernewek," yn-medh Maureen – Steren Mor – orth an lonch hag o attendys yn ta.\nLoveday Jenkin – Myrgh an Tyr – myrgh yowynka Richard Jenkin, a dylis trubyt dh’y thas avel awen dhe henathow yn rew.\n"Y les yn Kernow ha Kernewek o passhyon, ha nyns o studhyans akademek," yn-medh hi, "hag ev a wra pesya aweni oll ahanan."\n"Ev a’n jevo natur kuv ha konvedhes," yn-medh kar ha kyns Bardh Meur Jori Ansell – Caradok – "Dhe lies ev o koweth da ha kuv, gans spyrys ygor ha hel ha jolifta jentyl hag a ylli koselhe studh tyckli."\nY hyllir gweles trogh gwydheo an hwarvos omma.\nDhe ragerhi dasskrif a “Richard Jenkin: Map Dyvroeth: Mab Meur a Gernow,” gwrewgh klyckya omma mar pleg.\nBerdh Kernow Ranndir an Tamar\nLyver nowyth a-dro dhe verdh ranndir an Tamar, an pympes y’n kevres, a vydh lonchys mis Gwynngala 2014, rag keslamma gans hwarvos solempnita ygor Gorsedh Kernow yn Penntorr.\nTesten an lyver a vydh berdh gernewek, marow ha byw, neb a’s teves mellow gans an ranndir na. Synsys ynno a vydh berdh aswonnys y’n trevow Tavistock hag Aberplymm war’n lann est keffrys ha’n ranndiryow a-dro dhe Gelliwik, Essa ha Penntorr war’n tu west.\nRe hwarva seulabrys kuntelles leel gans skoodhyans Mer Penntorr, ha re bareusas rol servadow ha ri kedhlow dhe verdh vyw a-dro dhe’n vaner a bareusi aga skrifow aga honan. Ni a wayt may fo gweres dhyworth pub bardh oll y’n ranndir na, Kowethasow Kernow Goth ha bagasow kovskrifen leel gans an ober a hwithrans munys a-dro dhe verdh varow. Nebes anedha a veu urdhys mar a-varr avel 1930, dres kov tus lemmyn yn fyw.\nMar mynnowgh kavos dasskrif a’n 2 rol servadow ha mar kyllowgh gweres, ebostyewgh mar pleg orth Ann Trevenen Jenkin orth pellgowser@btinternet.com po pellgewsel orth 01736 850332.\nTony Piper - Baneror\nYth esa Loskva Gambronn leunhes, 6ves mis Du, an dus ena orth hi fenna rag servis kommytyans korf ha’n loskans agan bardh ni Baneror (Tony Piper).\nTra dhiblansedh y honan o a'n dhiverseth an re owth attendya an kuntelles na, avel yth esa apert an gnas hwarthus ha’n gerensa yn mysk an “gynoryoryon” hag ena yw gnas Baneror y honan eev.\nYth o Tony yn kettermyn den ha'y natur hwarthus dyspleys yn feur hag an minhwarth ogas ha klavesus hag onan pur sad adro an maters ha ker ens i ragdho.\nEv o person brassa ages bewnans a wrug attendya pub hwarvos oll agan Movyans Kernow ni.\nNy wrug ev perthi folnedh vydh yn lowen ha feusik ha synsys re beu Konsel Gorsedh Kernow rag y avis ha'y gusul fur war lies kentel.\nEv re beu onan poos yn unn veurhe savla Kernow y'n Guntelles Geltek Geswlasek adreus lies bledhen hag ev ow kavos lies koweth anodho hag ynwedh a Gernow.\nDen teylu esa ha gans reowta y gothmans goth a'n kreslu ha'n Movyans Kernewek. Ev a glewas yn town enor down y vos bardh Kernow ha Gorsedh Kernow yn hy thro a glew enor y eseleth ha y gowetha.\nNi a wra perthi kov y dhewlagas minhwarthus.\nRe bo gwynn y vys war lann arall an mor down.\nDew genes Tony.\nSkogynn Pryv - Mick Paynter\nKlyckyewgh omma rag vydeo "In Memory of Tony Piper".\nDerivas Berrhes a Guntellyans Konsel an Orsedh, mis Hedra 2013\nTaw a vynysen a veu synsys orth dalleth an kuntellyans dhe berthi yn kov agan kyns kesesel an Konsel, Tony Piper – Baneror.\nEna an Konsel a raglevas dhe gesdewis Delia Brotherton – Myrghwyn Melynor – war an Konsel ha hi a veu gelwys y’n kuntellyans avel an Sodhoges Keskomunyans nowyth.\nY feu lennys rol a is-kesedhegow an Konsel gans an Bardh Meur ha kedhlow a-dro dhe eseli a’n re ma re beu nowythhes.\nEna an Kannas Bardh Meur a ros derivas fatel o an solempnita Pennrynn ha nebes maters a veu kampollys – byttegyns, an prederow kemmyn o re bia hemma sewen. Akordyans a veu res rag arwodhieth nowyth hag a vydh askorrys rag an vledhen a dheu, hag y feu unnverhes assaya lystya Dyghtyer Hwarvosow dhe ordena an esedhvos.\nRol a gerthow synsys gans an Orsedh a vydh gwrys – An Alhwedhor re wrug dalleth gans hemma mes yma traow pella re beu res dhe’n Orsedh dres an bledhynnyow hag a dal dhedha bos rekordys war venegva rag porpos a surheans. Y hwaytir y hyllons i y’n termyn a dheu bos displetys yn kovskrifva genedhlek.\nDedhyasow rag kuntellyansow y’n vledhen a dheu a veu akordys del syw:\nDy’Sadorn an 8ves a vis Hwevrer 2014 – Lys Kernow, Truru\nDy’Sadorn an 12ves a vis Ebrel 2014 – Penntorr (dohajydh an Gwarnyans myttinweyth)\nKKB – Dy’Sadorn an 14ves a vis Metheven 2014 – Lys Kernow (kuntellyans Piwasow 10.00, Konsel 11.00, KKB 13,30)\nDy’Sadorn 12ves a vis Gortheren – Lys Kernow\nDy’Sadorn an 25ns a vis Hedra – Lys Kernow\nAn derivadow divers a veu res gans an is-kesedhegow hag an re ma a veu degemerys gans an Konsek. Y’ga mysk an nowodhow a syw:\nAn alhwedhor a dhasleveris an galow rag berdh dhe ri dhe’n Arhas Kemmynn.\nSolempmita an Awen a veu dadhlys ha Kernow a omvodhegis dhe arhwilas py le a via an gwella.\nAn Korf Laha nowythhes yw lemmyn parys dh’y bryntya ha hemma a veu res akordyans avonsya.\nPark Thanckes, Penntorr\nPark Thanckes re beu dewisys avel an le rag an nessa solempnita ygor an Orsedh, hag a vydh synsys dhe Benntorr, 6ves mis Gwynngala 2014.\nKesstrifow Gorsedh Kernow 2014\nManylyon leun a bub klass, rewlys rag profyans, ha furvlen profyans, yw lemmyn kavadow war an wiasva ma. Dydh degeans rag pub klass yw Dy’Lun an 28ens a vis Ebrel 2014, hag y fydh res an piwasow gans an Bardh Meur dres an Orsedh Ygor dhe Benntorr an 6ves a vis Gwynngala 2014.\nRag manylyon leun klyckyewgh omma rag tevesigyon, hag omma rag tus yowynk\nGorsedh Kernow: Piwasow Holyer an Gof 2014\n(rag lyvrow dyllys y’n vledhen lyver dedhyow 2013)\nY hwilir y’n eur ma profyansow rag an piwasow a-ugh. An Piwasow Dylloryon bledhennek yw rag dyllansow a nas uhel a-dro dhe Gernow po a-dro dhe’n Taves kernewek. Yma hwegh pennglass, ha dhyworth an re ma y fydh piwas dre vras an Hanav Holyer an Gof dewisys. An gwerison ma heb hedhi a veu res yn kov an Vardh ha dyller kernewek, Len Truran - Holyer an Gof.\nDydh degea rag profyansow yw Dy’Gwener 28ens a vis Hwevrer 2014.\nRag manylyon leun ha furvlen profyans kewgh dhe www.holyerangofawards.org.uk\nGorsedh Pennrynn 2013\nWosa liv a law ha keser dres an nos kyns, ha dalleth glyb dhe Jydh an Orsedh, an komol a omgilrolyas an howl a splannas ha’n keskerdh bardhek eth war-nans Stret Isella an Varhas, yn Stret S. Thomas kyns tremena der Op Kolji hag entra an park Glasneth. Ass o omglewans angrysadow bos war le mar istorek ha mar bosek dhe istori ha taves a Gernow, ha’n nessa tro re beu an Orsedh synsys ena – an diwettha ow bos in 1974.\nWosa an verdh dhe entra an kylgh, an hwyth kern 'Entrans an Bardh Meur' a dhassonas dres an tir dhe dherivas devedhyans an Bardh Meur Steren Mor ha'n solempnita a dhalathas gans dynnergh yn Kernewek dhyworth an Mer Beverkey Hulme, neb a ros plat erhys yn arbennek dhyworth 'Malcolm Sutcliffe Glass' dhe govhe an jydh. Yn unn worthebi an Bardh Meur a ros areth diwyethek, an pyth y hyllir redya omma.\nWosa bos senys an korn ha’n Arwodhbardh re awlsa dhe’n peswar poynt kompas a Gernow, an ‘Kri a Gres’ a veu klewys ha’n Orsedh a veu disklerys ygor. Nessa y teuth solempnita Unyans an Kledha, arwodh a unnses ha felshyp an teyr gwlas keltek. Hevlyna an dhew hanter a veu degys gans Bert Biscoe Vyajor gans Geryow ha bardh bretonek Bernard Cousquer. Ena y sywyas Dons an Bleujyow hag Offryn Frutys an Nor gans an Arlodhes a Gernow. Wosa kovheans a verdh tremenys. 18 bardh nowyth a veu dynerhys y’n kowethyans ha res aga henwyn bardhek dewisys. Arethyow a veu res gans Arghdrewydh Kembra Christine James ha Mona Cousquer dhyworth Breten Vyhan. Gwaynyoryon kesttrivow ha degemeroryon a Biwasow an Orsedh a dhegemeras aga gwerysons ha’ga thestskrifow, ha ‘Testskrif Arbennek a Attent Dres Ehen’ piwashes dhe Vr. Perran Penrose eus tremenys, a veu degemerys gans Mrs. Angela Penrose. Nessa ‘Testskrif Arbennek a Attent Dres Ehen’ eth dhe Vrs. Ingrid Loyau-Kennett dhyworth Hellys. Klyckyewgh omma.\nTestskrifow a wonis hir a veu piwashes dhe gyns Bardh Meur John Chesterfield Gwas Constentyn, 50 bledhen avel bardh ha Charles Thomas Gwas Godhyan, 60 bledhen avel bardh. Piwas arbennek a veu res dhe Wella Brown Crenner, 40 bledhen avel esel konsel an Orsedh.\nDel dheuth an solempnita dhe benn, an verdh a wayas yn-rag dhe’n Omborth, an ti a lelder a veu res ha’n “Bro Goth Agan Tasow” devosel a sonas dres an kylgh kyns bos deges an solempnita. Wosa an te bardhek hengovek an Arludh-Leftenant a Gernow Koronal Edward Bolitho OBE a gewsis a’y skoodhyans rag pub tra a wra an Orsedh dhe avonsya Kernow, hy istori ha’y hengovyon.\nMeur ras dhis Pennrynn ha dhe bub huni neb a weresas dh’y wul dydh hegov!\nGorsedh 2014 a vydh synsys dhe Benntorr dy’Sadorn an 6ves mis Gwynngala.\nPat Miller, Myrgh Jowna\nLonch a Guntell Bardhek Gorsedh Kernow dhe Dremogh\nDy’Merher an 4a mis Gwynngala a welas lonch Guntell Bardhek Gorsedh Kernow dhe’n Keschanj, Tremogh. An woslowysi gelwys a synsas y’ga mysk tus a vri an Bennskol, an Lyverva ha’n asrann Studhyansow Kernewek, eseli an Konsel ha ostysi dhyworth Gorsedh Kernow, hembrenkys gans Bardh Meur Maureen Fuller, Steren Mor, eseli Kessedhek Dyllansow ha Kovskrifennow an Orsedh, dres Berdh neb re gevros dhe’n kuntell. Ostysi a veu dynerhys gans Doreen Pinfold, Penn a Wonisyow Kedhlow ha Lyverva dhe Aberfala (ha Pennskol Garesk). Y sywyas arethyow dhyworth Gary Tregidga Map Rosvean hag Ann Treven Jenkin Bryallen. Ilow a veu provys gans Telynyores an Orsedh Esmy Frances Ylades ha Mike o’Connor Crowder, ha bardhonieth gans Bert Biscow Vyajor gans Geryow. Wosa an ygerans gans an Bardh Meur, ostysi a veu kemerys war dro an lyverva gampollans hag yw ygor dhe’n poblek.\nDres an diwettha teyr bledhen, lyfrow re beu kuntellys tamm ha tamm dhyworth Berdh vew dre rians, y’ga mysk lies gesys gans an Gernowyon tramor, ha’n niver a bes tevi. An Kuntell Bardhek ma, asnodh rag kampollans yn unnik, a dhastewyn lesow divers hag efan an Verdh Gernewek.\nGans ogas ha 300 gorrys yn rol an venegva, hemm yw an kynsa tro re beu lyfrow Gorsedh Kernow kuntellys y’n unn le, hag a sav ymaj an kowethyans ha gweres dhe fondya gre a Dremogh avel lyverva akademek arbennek rag hwithrans kernewek.\nLonch Lyver dhe Bennrynn\nAn seythen kyns an Orsedh dhe Bennrynn a welas dyllans an lyver a-dro dhe Verdh Gernewek a Ranndir Pennrynn hag Aberfala. Lonch an lyver gans Bardh Meur Maureen Fuller Steren Mor, a veu synsys yn Lys an Dre Pennrynn yn lok a ganasow Konselyow Pennryn hag Aberfala, ha tus a vri erel, skoodhoryon ha kevrioryon. An darvos o leun a dus ha gwerthow o bew ha tus ow lostya dhe brena dasskrifow. An lyver a syns ynno bewgrafow a Verdh yn few ha tremenys maga ta, hag y hyllir y gavos dhyworth Gorsedh Kernow.\nDel lever Steren Mor y’n raglavar: "Yth or sowthenys orth diversieth a Verdh, an le may fons i genys, an le may trigsons ha’n pyth a gollanwsons. Y krevha an gwir y hyll bos Bardh neb a ober rag Kernow ha’y gonisogeth, mars yns i leun a basshyon a-dro dhe’n dhew. Henn yw an substans yw kemmyn dhe bub bardh."\nRag vydeo klyckyewgh omma\nSordya an Diaspora\nHevlyna y feu synsys an Keskusulyans GK orth Hel an Dre Pennrynn an jydh kyns an Orsedh. Yth esa yn lok niver a wodrigoryon tramor gans mellow dhe Gernow. Wosa dynnargh dhyworth an ordenor David Holmes Rifelwas, ni a glewas rekordyans a Jim Wearne Canor Gwanethtyr a Woodbridge, Illinois, ow kana y ober y honan ‘Where’s Cousin Jack’, sywys gans mell bew gans Peter Trevorah Mab an Gwylvos yn Northcote, Awstrali, neb a ros derivas a’y wreydh kernewek. Wosa hemma ni a glewas dhyworth Jean Ellis Kernewes an Keweenaw yn Calumet, SUA. Yth o mall dhe’n woslowysi klewes dhyworth Bill Phillips Mapwyn Whel Ros, mes yn trist yth esa kaleterrow teknogel gans an mell dhe Melbourne.\nLesley Trotter a ros areth dhe les a-dro dhe vewnansow a wragegh gesys tre ha’ga gwer owth oberi a-ves, yn fenowgh war vrastir aral, ha Kate Neale, neb a ros golok uskis yn hengovyon ilowek. Colin Roberts Mab Sen Kolomm a dherivas fylm a-dro dhe’n Gampyorieth Omdowl Kernewek Kenedhlek a Awstrali. Y pleg dhyn godhvos bos an sport kernewek ma ow seweni yn Awstrali. Meur a dhadhel a hwarva dre ha wosa an pyth o dydh dhe les ha kedhlowek.\nMeur ras dhis David a ordena an keskusulyans ha dhe bub huni a gemeras rann ynno.\nSolempnita Piwasow rag Ombroyoryon Sewen\nyn Apposyansow an Taves Kernewek 2013\nOmbrofyoryon Sewen yn apposyansow an Taves Kernewek hevlyna, a omguntellas warbarth gans aga theyluyow ha’ga dyskadoryon dhe Lys Kernow rag rians aga thestskrifow. Kaderyer Kesva an Taves Kernewek Graham Sandercock a dhynerhis pub huni ha leverel bos meur y dhelit kewsel y’n taves Kernewek yn Chambour an Konsel. Jenefer Lowe, Dyghtyores Displegyans, Maga, Keskowethyans an Yeth Kernewek, a styryas savle y’n eur ma a Yethow Kernewek ha Kerth. Dhe’n pols ma, nyns yw possybyl bos apposys yn fr4amweyth Yethow Kerth del veu kyns, mes yma keskowsow ow pesya hag yma gwaytyans dhedhi y fydh Kernewek restorys.\nAn Bardh Meur, Maureen Fuller, a geslowenhas pub an ombrofyoryon sewen ha leverel y kows moy es hanter an poblans a seyth bilvil an bys moy es unn taves, kyn hwra nebes broyow assaya gorra war re erel aga thaves aga honan avel an taves meur. Dre dhyski Kernewek, yth esa an ombrofyoryon sewen owth omjunya gans an bys a liesyethoryon, an brassa rann. An Bardh Meur a ros an testskrifow hag o pes da yn arbennek y hwrussa unnek ombrofyer sewen y’ga apposyans Gradh 4, an brassa niver a-dia 1999, pan esa 15 ombrofyer sewen. Henn yw dargan dha rag an termyn a dheu.\nAn ombrofyoryon sewen o:\nGradh 1: Anthony Best, Monica Best, Joe Borthwick, Richard Clemo, Denise Hunt, Ben Larham, Michael Rottenbury, Shaun Toft.\nGradh 2: Colin Barnes, Gillian Beswick, David Cockersell, Patricia Green, Peter Green, Peter Jenkin, Ben Lang, Karen Tregaskis.\nGradh 3: Bramwell Hughes, Penny Melmouth, Anne Slade, Briar Wood.\nGradh 4: Frank Blewett, Fred Coxon, Yann Jaffredou, Trevor Lawrence, Gareth Parry, Pat Parry, Stephen Penhaligon, John Prowse, Christine Stephens, Ronan Tremel, Julia Wass.\nBardh Meur dhe Lys Kernow\nBardh Meur Maureen Fuller a dheuth erbynn John Pollard - Kampyer a’gan Ertach, Gidyer Konsel Kernow dhe dhadhla a-dro dhevaters kernewek. Kuntelyansow pella a wra sywya dhe geschanjya tybyansow a-dro dhe wonisogeth kernewek ha’y sawder.\nLonch gans an Bardh Meur a’n lyver posek ma a-dro dhe Richard jenkin a wra hwarvos dhe Hel an Benndra, Leedstown dhyworth 7wh, Dy’Gwener an 25ns a vis Hedra. Galowyow re beu danvenys dhe gevriysi, teylu ha ledyoryon an kowethyansow mayth esa ev omvyskys.\nMar mynn tus erel dos, dhyworth a-dro dhe 7.45wh, y fydh an lyver war werth hag y fydh gorthuherweyth a dhidhanans kernewek, pan vowgh hwi wolkum vysytya. Byttegyns, mar pleg pellgewsel orthiv po danvon dhymm e-bost dhe dhyski mar eus hwath spys. Niverow rag an hel yw strothys.\nAnn Jenkin (01736-850332) pellgowser@btinternet.com\nRag manylyon pella ha furvlen erhi, mar pleg klyckyewgh omma.\nEsedhvos Kenedhlek Kembram Denbigh Kembra Gogledh 2013\nYth esa ayr a yntannans orth Esedhvos Kenedhlek hevlena drefen an Orsedh Berdh an Enys Breten dhe sywya an vleynorieth settys gans Gorsedh Kernow hag appoyntya benyn avel Arghdrewydh rag an kynsa tro. Christine James, aswonnys genen ni drefen hi bos kannas genen dhe Vreten Vyhan, yw synsores pur wordhi an soodh a vri. Hi yw an kynsa person synsi an soodh neb na’s teves Kembrek avel hy mammyeth, mes kavos bos res dhedhi y dhyski avel nessa taves. Yn hwir, hi a ros areth dres an seythen Esedhvos henwys, ‘Dhyworth dyskores dhe Arghdrewydh’.\nY feu synsys an Esedhvos Kenedhlek yn Denbigh, Kembra Gogledh hag o solempnita bryntin an taves Kembrek. An kanasow kernewek o Bardh Meur Maureen Fuller, Steren Mor ha Mike Millard, Gwythyas Melyn, Pennstyward an Orsedh. Kanasow dhyworth broyow erel o Per Vari Kerloc’h ha Youenn Amice dhyworth Breten Vyhan, Alan Campbell ha’y wreg dhyworth Alban, Caitlin Ui Chochlain ha Mairaed Mhic Daibhead dhyworth Iwerdhon, Paul Salmon ha’y vab Maian dhyworth Manow hag Yvonne Owen dhyworth Patagonia kembrek.\nPub bledhen onan an broyow keltek, yn hy thro, a dal ri areth a-barth an re erel ha dri gorhemmynadow dhyworth an teyulu keltek. Hevlena yth o tro Breten Vyhan dhe gewsel war agan parth. Yn unn gewsel yn Bretonek, an Drewydh Meur a dhalathas y areth gans geryow a arwodh a’y rassyans rag gelwel an Geltyon, hag ena a gowsas a-dro dhe’n kaleterrow yn Breten Vyhan ha dasleverel y sprallans gans an governans frynkek yn unn fyllel aswonn an taves Bretonek, heb an pyth ny yll an awtoritys a davosow govyn orth an Unnses Europek rag arhasans dh’y avonsya. Hemma a ve degemerys yn keskovedhek gans an Mamm Orsedh kembrek, neb wosa hemma a synsas kuntellyans gans an Geltyon dhe gonvedhes yn leun an studh yn pub agan broyow. Yma kanasow dyffrans pub bledhen, mes dres nebes bledhynnyow, yth omvetir arta gans tus a veu omvetys kyns, hag yth yw dasunyans lowen a enebow an keth brys y’n teylu keltek.\nNi eth dhe’n Orsedh myttin Dy’Lun, mes y’n gwettha prys yth esa glaw poos ha res o dhe’n solempnita bos synsys a-bervedh. Yth o orth an solempniya ma y feu degemerys nawnjek person y’n kylgh bardhek. Yn herwydh ordenansow Gorsedh an Verdh rag enora eseli nowyth, pub esel a enter an Orsedh orth an keth nivel, ny vern mars yns i enorys yn gonyow Glas po Gwyrgh. An re na neb re sewenis y’n parkow a Laha, Godhonieth, Sportys, Jornalieth, Media, gwriansow leel/kenedhlek a dheu ha bos Berdh Dre Enor – gonyow Glas rag aga gonisyow dhe’n wlas. An Orsedh ynwedh a enor eseli nowyth dhe’n gonyow Gwyrgh rag aga kevrians dhe’n artys. An re na neb re sewenis yn apposyans an Orsedh po yw dewisadow der aga degre yn lyen, ilow, drama po art, ynwedh a dhegemer an gonyow Gwyrgh, kepar del vydh gwaynyer an Osborne Roberts Memorial Prize pub bledhen ha gwaynyoryon an Gurun Urdh ha’n Gador. Nyns eus marnas gwaynyoryon an kesstrivyansow meur orth an Esedhvos Kenedhlek yw enorys gans gonyow Gwynn. An Orsedd a enor ynwedh nebes tus neb re oberas heb fyllel rag an Esedhvos Kenedhlek dres an vledhynnyow – yn fenowgh ‘mes a wel, ha’n re ma a dhegemmer an keth enor avel an bejethow a vri.\nDy’ Lun ni eth ynwedh dhe solempnita Kurunyans an Bardh y’n dohajydh, war an arethva yn pavlyon meur. An gwaynyer o Ifor ap Glyn dhyworth Karnarvon . Naw prydydh war’n ugens a gesstrivas hag Ifor a waynyas gans an leshanow a ‘Nebonan Aral’. Ev a skrifas kuntell a vardhonegow henwys ‘Tervans’. An prydhydh a vysyt leow posek dh’y vewnans dedhyek hag istori y wlas. Lok an termyn eus passys ha’n pyth yw kellys yw apert y’n bardhonegow. Y vardhonek diwettha a dhalleth ganso ev ow lagata orth sywyansow an Niveryans 2011 war y skrin jynn-amontya, y dhewlagas ow pystiga hag ev ow kweles an niverow. Ifor re waynsa kyns an gurun yn 1999 war Enys Von.\nDy’ Meurth, dre elwans a Mererid Hopwood, ni eth dhe lonch a wonis nowodhow an bys warlinnen, henwys World Button (www.botwm-y-byd.org). Hemma re beu furvys gans Pennskol a Drynsys S. Davydh in gorthyp dh’agan nowodhow ow bos sythlys ha ny wren ni pub prys kavos an skeusen leun. An bennskol re arhasas an wiasva ma ha’n kevrioryon yw tus usi trigys yn broyow erel dres an bys neb a skrif a-dro dh’aga nowodhow heb poster. Hwi a yll klyckya war bub taves dhe redya an nowodhow ha kavos an skeusen wiw. Y’n gwettha prys nyns yw Kernewek hwath kavadow ... y’n pols ma!\nDy’ Merher ni eth dhe rians an Medal Lyen Plen hag a veu gwaynys gans Jane Jones Owen gans an desten a Golmow. Hy ober awenek a synsis ynno 59 tamm a-dro dhe henwyn tyleryow dhyworth Aberdaron dhe Mold hag a veu henwys Gwias a Golmow Owrlin, a-dro dhe janj kowethasek yn Kembra powel. Hevlena ny veu grontys an Gador.\nNi a wor meur ras dhe’n Orsedh Kembra a’ga felshyp ha helder, kyns oll Mererid Hopwood, neb a’gan gwithas mar dha ha’y howethyans a wren ni pub prys omjersya.\nKembra bys vykken!\nGorsedh Breten Vyhan 2013\nDres dydh an tomma an vledhen, y feu synsys an Orsedh Vretonek orth an kylgh a veyn dhe Anzaro. An kanasow kernewek o an Bardh Meur Maureen Fuller Steren Mor ha Skrifennyades an Orsedh Esther Johns Tamm Steren, gans Mererid Hopwood Skrifennyades an Gannas Keltek, dhyworth Kembra. An keskerdh a furvyas y fordh der an parkow dhe’n Kylgh, le may ledyas an Drewydh Meur, Per Vari Kerloc’h, an solempnita yn y gis anbossybyl dh’y gopia.\nAn solempnita a’n jeves elvennow ogas dhe’n keth es agan Gorsedh agan honan gans dynnargh dhe’n kanasow keltek neb a veu gelwys dri gorhemmynadow dhyworth aga bro aga honan. Yn hy areth, an Bardh Meur a skoodhyas an Drewydh Meur yn y hwithrans dhe waynya aswonnvos an taves Bretonek gans an governans frynkek. Hemma re beu ambos etholans gans Francoise Hollande, lemmyn an Lewydh frynkek, mes bys y’n eur ma ny wrug hemma hwarvos. Yth yw troboyntel bos Bretonek aswonnys yn sodhogel, drefen hebdho, ny yll Breten Vyhan kavos hedhas dhe wrontow arhansek dhyworth an Unnses Europek, hag a styr bos displegyans an taves Bretonek berrhes y’n eur ma. Rannow erel an solempnita a synsis Arlodhes an Bleujyow, an kernyas ow kelwel dhe’n peswar sorn an bys, Junyans an Hanter-Kledha, kana keveylys gans telynyores, Ti war an Kledha ha degemeryans a verdh. Hevlena yth esa dew vardh nowyth, onan rag an lesyon hag y gila rag an wyrghyon. An solempnita a worfennas gans kana an Antem Kenedhlek bretonek, kevrians a uhelvarr hag eva medh dhyworth an korn.\nAn Orsedd a veu sywys gans kevewi dhe solempnya ha pub huni a veu gelwys bos ena. An helder o bryntin ha pub kuvder res dhe’n ostysi hag a wrug darvos heudh.\nBevet Breizh! Bevet Kernev Veur! Kenavo gwesh all!\nBewnans hir dhe Vreten Vyhan! Bewnans Hir dhe Gernow! Bys y’n nessa!\nPiwasow Konsel an Orsedh Kernow ha Sewena Kesstrivyansow 2013\nRag manylyon Piwasow Konsel an Orsedh Kernow 2012 mar pleg klyckyewgh omma. Rag Sewena Kesstrivyansow 2013 mar pleg klyckyewgh omma. .\nDerivas Berrhes kuntellyans Konsel an Orsedh Kernow mis Gortheren 2013\nMentenor a’n Ertach a gewsis a-dro dhe’n fordh y fydh an piwasow res orth an Gool Ilow Truru. Hi a gampollas ynwedh an arlodhes dhyworth Hellys, Ingrid Loyau-Kennet, neb re bia a-gynsow y’n nowodhow, hag y feu unnverhes y hwrussa an Orsedh aswon hy hardhder ha dannvon dhedhi sertifyans.\nGorholedh a veu degemerys dhyworth Eaglehawk, Awstrali, rag kummyas synsi kuntellyans an berdh, ha hemma a veu grontys.\nBardh Meur a dherivas del eth hi dhe’n gonis kovheans rag Arluth S Levan, hag ena a besyas dhe wodhvos meur a ras dhe’n 36 bardh neb eth dhe Solempnita an Awen yn kewer nebes drog, neb a veu konsydrys gensi bos sewen.\nA-dro dhe Kesstrivyansow an Orsedh – Bardh Meur re wovynnas hi bos yn lok orth nessa kuntellyans an is-kessedhek ma ha kynniga y kodh bos Pol Hodge/MAGA kestevys may hyll bos moy a skolyow omvyskys.\nY feu an Orsedh kestevys gans para askorrans neb esa ow kul towlen BBC2 gans Ian Hislop a-dro dhe Olden Days. Ober fylmya re beu gwrys gans Pol Hodge ha hemma a vydh diskwedhys mis Ebrel 2014.\nBardh Meur a dherivas y feu savla an Orsedh owth omwellhe yn kompes, del yw diskwedhys yn niver a dharvosow may feu hi gelwys, ha le a’y esedh orth an re ma.\nDerivas dhywoth Kannas Bardh meur Telynyor an Weryn a wrug nebes komendyansow. An re ma a syw a veu unnverhes gans an Konsel:\nY kodh bos Sodhak Keskomunyans appoyntys.\nY kodh bos hwithrys le an stond orth an Displetyans Kernow Riel.\nY pes bos synsys an KKB mis Metheven yn Lys Kernow mes gan keworrans a sosten ha, martesen, areth.\nNegys aral: Gwythyas Melyn a gedhlas dhe’n Konsel bos an Men Omborth lemmyn deg bloodh, ha del esa edhom dhodho kavos neb ober gonis. Y feu unnverhes bos hemma gwrys.\nTreylyansow devedhek dhe wiskasow rag solempnita an Orsedh a via gwrys yn keskusulyans gans Mestresek an Gonyow ha wosa hwilas daslev dhyworth an donsyoresow ha’ga herens.\nBerdh Nowyth 2013\nRag Rol a Verdh Nowyth dhe'n Orsedh Pennrynn, klyckyewgh omma mar pleg.\nKeskusulyans Gorsedh Kernow 2013\nY hwerfydh an Keskusulyans Bardhek 2013 orth Lys an Dre Pennrynn dy’Gwener an 6es mis Gwynngala.\nAn thema rag an Keskusulyans yw ‘Omjunya an Keskar’ hag yw desinys dhe vires orth an Gernowyon yw trigys a-ves a Gernow, an keskar, yn y vell istorek ha’n keskar arnowyth maga ta.\nRag towlen lun klyckyewgh omma mar pleg. Y hyllir kavos manylyon pella ha furvlen ragerhi omma.\nDydh Kovadh Kernewek, Pennrynn\nTamm wosa 12.30 Dy’Sadorn an 24ns a vis Est – Gool Pennrynn – an solempnitys a wra ygeri gans an Gonis a Govadh bledhennek y hys 15 mynysen, orth an Men Kov war an Lasen ryb an golowys daromres Fordh Kenwerthek.\nAn gonis ma a borth kov a’n lies Kernow neb, dres an kansbledhynnyow, re ros aga bewnans rag aga Mammvro. Tus a vri dinasek a vydh omjunys gans Berdh Kernow hag eseli an poblek kemmyn. Pub huni yw wolkum.\nKuntell Bardhek Gorsedh Kernow\nY fydh ostys dy’Merher an 4a mis Genver gans an para lyverva Tremogh,degemeryans dhe solempnya lonch Lyverva Hwithrans an Orsedh.\nAn Kuntell Gorsedh Kernow a dhre warbarth rag an kynsa tro, lyen gans, hag a-dro dhe, Verdh Kernow, der an rians kuv a dhevnydh dhyworth Berdh, aga theyluyow ha’ga howetha hag yw kesaventur ynter an Orsedh ha meni an lyverva orth Tremogh, Pennskol a Aberfala.\nMar mynnowgh hwi kevri oberow pella dhe’n kuntell ma, kestavowgh orth Carole Green: c.green@fxplus.ac.uk po + 44 (0)1326 259350.\nAwos bos nebes devnydh media askorrys yn kenwerthek lemmyn degemerys, yma furvlen wodhas rag 2013. Gwrewgh keskusulya an furvlen omma rag strothansow.\nMar eus govynadow unnik mar pleg gwrewgh kestava orth\nAn Gernyk, Fordh an Chapel, Leedstown, Hayle TR27 6BA, Kernow, R.U.\npell 01736 850332\nPiwasow Holyer an Gof 2013\n(rag lyvrow dyllys yn 2012)\nYth esa an Kens Bardh Meur Vanessa Beeman/Gwenenen a-gynsow orth an gorthuher rians bledhennek rag an oberow lyenek ma hag a veu ordenys gans Gorsedh Kernow yn kov a dhyller Resrudh Leonard Truran – Holyer an Gof.\nGwaynyer an piwas dres oll meur an Gwerison Holyer an Gof o, The Federation of Old Cornwall Societies - Wade-Bridge: notes on the history of the fifteenth century bridge by Andrew G. Langdon Rag manylyon an piwasow mar pleg klyckyewgh omma.\nDerivas Berrhes an KKB 2013\nHevlyna, yth esa 37 bardh orth an KKB ha diharesow a veu lennys rag 13 bardh. An attendyans isel o mater a vern awos bos edhom a gworum a 30 dhe gowlenwel negys.\nAn Bardh Meur a ystynnas dynnargh dhe bub huni ha ri hy derivas hag a synsis ynno manylyon a’y vysyt a-gynsow dhe Awstrali. Hi a dherivas ynwedh bos ynkressyans yn galowyow rag an Bardh Meur mos dhe dharvosow bysi, ha hemma a dhiskwedhas roweth tevi an Orsedh yn lagasow an poblek.\nGrassow a veu aswonnys dhe’n kessedhek ordena leel yn Reskammel neb a wrug kemmys dhe surhe bos Gorsedh Ygor sewen mis Gwynngala eus passys, ha bos darbaryansow ow mos yn-rag yn ta rag an darvos yn Pennrynn hevlyna.\nAn darvosow meur aga niver a hwarva dres an seythen y’ga mysk Dydh Peran a veu kampollys ha, yth yw gwaytys, an re ma a wra pesya ynkresshe. An Kuntelles Keltek a veu synsys yn Bosvena hevlyna ha Gorsedh Kernow a skoodhyas hemma ha synsi gwarnyans y’n dre.\nAn keskusulyans mis Hedra eus passys a-dro dhe Adhyskans ha Gonisogeth Kernewek o onan pur dhe les, ha meur a rassow a dhe Merv hag Alison Davey a ordena hemma ha dhe’n lies kowser. Mall yw dhyn keskusulyans hevlyna henwys ‘Diaspora’. Onan an tybyansow a dheuth ‘mes an keskusulyans o an edhom rag Kesordenor Keskomunyansow, ha’n argeth dhe gavos nebonan rag an rol ma usi ow mos yn-rag.\nBardh Meur a worfennas dre dherivas re wrussa Lewydh Obama appoytya benyn gernewek, Natasha Trethewey, avel ‘Poet Laureate’ ha Gorsedh Kernow re dhanvonnas dhedhi lyver yn herwydh keslowena.\nEna y sywyas Derivas an Alhwedhor hag veu degemerys heb nam. An edhom dhe avonsya an Arhas Kemmyn Chatel a veu poslevys.\nAn Skrifennyades a ros derivas kot yn y mysk kesskrifans degemerys dhyworth Awstrali yn unn wormola attendyans Bardh Meur orth kemmys ha darvosow ena, ha dhyworth stat Arludh S.Levan gans manylyon an gonis kovheans.\nAn Derivas Degemeryans a veu lennys gans Cum Morek, le may terivas hi re beu 21 person gelwys dhe dhos ha bos berdh ha 18 a’n re ma re’n dhegemersa.\nDerivadow pella dhyworth an is-kessedhegow: Kovskrifennow ha Dyllansow, Holyer an Gof, an Taves Kernewek, Gwara ha’n Wiasva a veu lennys ha degemerys.\nAn negys meur a ragleva war an treylyansow profys dhe’n Korf Laha ena a sywyas, ha hemma a veu akordys, pub ow bos ragdha marnas unn war an payl. An treylyansow ma a vydh pryntys yn Kernewek ha Sowsnek maga ta, ha lesrynnys dhe bub bardh. Grassow a veu aswonnys dhe Jori Ansell, Caradok, neb a ledyas an para neb a oberi war an skrifen ma, hag ynwedh dhe geskusulyores lahel an Orsedh, Claire Bowden-Dan, Roswhthyer.\nNegys aral a synsas ynno Bert Biscoe, Vyajer Gans Geryow, neb a gedhlas an Orsedh bos ledyer nowyth Konsel Kernow, John Pollard, yw bardh, hag y feu kynnigys y kodh dhe’n Bardh Meur skrifa dhodho ha’y geslowenhe.\nSolempnita an Awen, An Hurlysi, Minions\nDy’Sul an 23ns mis Metheven, an solempnita bledhennek Awen an Orsedh a veu synsys orth an Hurlysi, Minions, yn kewer na yll bos deskrifys marnas avel hager-awel. Tri dewdhek bardh hardh a omguntellas rag an solempnita ha keskerdhes dres tir gwernek, a-dryv dhe vaneryow hag a veu krommys gans gwynsow krev.\nSolempnita an Awen yw kresys a-dro dhe dus kottha an kemeneth neb a re aga skians dhe’n re yowynka, diskwedhys gans an Lyver Bewnans, Book of Life, gwrys a ywin kernewek. An re goth o Jack Davy, y hendasow ow bos seri men yn Pluw Lanngenhorn ha benyn stowt an kemeneth Zena Jones, neb yw sevys a dus bal ha tiogyon ha neb re dhegemeras an MBE rag hy gonisyow dhe vewnans poblek. An re goth a ros an lyver dhe’n Bardh Meur, Maureen Fuller, neb a geskerdhas ganso a-dro dhe’n kylgh, may hylli pub huni y weles, kyns y ri dhe’n eseli yowynka an kemeneth. I o dew flogh dhyworth Skol Kynsa Krows an Dre Wartha, Hannah Dilworth, myrgh a vengleughyer leel, ha Alex Daniel, y das tiek dhe Reslegh.\nYn-medh an Bardh Meur: "Yth en vy pes da y hwrug an dus esa owth omdhiskwedhes a-barth an re goth ha’n re yowynk mos dhe’n skol kynsa orth Skol Kynsa Krows an Dre Wartha yn ogas. Henna a dhiskwedh yn hwir pesyans heb let skol an benndra. Yn despit an studhow kales, bush da a dus a dheuth dhe vires orth an solempnita ha gweles fatel dhiskwedh an Orsedh hy enworrans meur ow pesya yn unn ventena hag avonsya maga ta gonisogeth Kernow."\nAn kyns solempnitys an Awen a veu synsys orth Boskawen Oon, le may feu sysys an kynsa Gorsedh yn 1928, ha ni a wra pesya synsi an solempnita orth Golowan y’n lies kylgh a ven ha leow erel a vri gonisogethek dres Kernow, yn ranndir dyffrans a’n le may fo synsys an Orsedh mis Gwynngala. Grassow meur a veu godhvedhys dhe Simon Parker, Scryfer Carn Marth a ordena solempnita an Awen hag dhe bub bardh kolonnek oll neb o hardh lowr dhe enebi an hager-awel dhe dhos dhe’n hwarvos ma.\nAn Orsedh Kernow 1928 - 2013\nGorsedh Ygor : Dy'Sadorn 7ves mis Gwynngala 2013\nYn Pennrynn y fydh desedhys Kuntellyans Berdh Kernow hevlyna.\nAn Orsedh a dhynnergh pubonan rag dos dhe vires heb kost orth agan Solempnyta.\nY hyllir gweles manylyon an Solempnyta ha manylyon an hwarvosow erel usi orth y skoodhya dre glyckya war an kevren a syw. Klyckyewgh omma.\nLyver-Dedhyow rag 2014\nYnwedh kevadow yw dewis a 4 karten-notyans kemmyn kemyskys, desinys ha pryntys yn Kernow rag Gorsedh Kernow. Furvlen arhadow omma.\nDew Vardh Gorsedh Kernow re verwis dres an seythenn a-dhiwedhes. Aga henwyn yw:\nJohn James Matthews - Curvester neb a dhegemeras y Vardhieth dhe Gastel Porthbud yn 1975.\nJack Libby - Map Porthpyra neb a dhegemeras y Vardhieth dhe Eglosveryan 1986.\n2013 KKB An Orsedh Kernow\nY fydh KKB an Orsedh synsys yn Chambour an Konsel, Lys Kernow, Truru, dy’Sadorn, Kala Metheven dhe 13.30.\nMaureen y’n Lowarthow Losoniethel yn Menydhyow Gwynn. An lehen rybdhi a wra kampoll tusbal\nstowt dhe derri y’n dor kales.\nunnveredh ynter Kernow ha’n drevesigeth istorek a Rynn Lannust, ranndir hag a\ngollas lies tre hag unn bewnans y’n tanow prysk Dy’Sadorn Du 2009.\nDy’Meurth an 7ves mis Me, Mer Bendigo, Konselores Lisa Ruffell, a ostyas degemeryans y’n Hel an Dre Goth Bendigo rag an Bardh Meur, Maureen Fuller, ha 70 gwester gelwys.\nAn hwegh Bardh Bendigo, Tom Luke, Colon hag Enef yn Bendygo, Libby Luke Rosen Wyn Bendygo, Leanna Lloyd Nanscarow a Bendygo, George Ellis Map Bendygo, Ruth Hopkins Covathores Ystory Tramor, ha Peter Mundy Lowarther Yllogan ha Bendygo, a veu komendys dhe’n Verdh guntellys hag i a glerhas aga henwyn kernewek ha’ga styr.\nEna an Mer a gomendyas an Bardh Meur, neb a wrug areth a-dro dhe boster an diaspora ha’n bri may’s syns. Y sywyas buffet ha termyn lowenek a veu kevys gans pub huni.\nAn 2a mis Metheven Bardh Gorsedh Kernow Mike o’Connor Crowder, neb yw droller, ilewydh ha gwaynyer Medal Henwood an Fundyans Riel a Gernow, a vydh gwrythyer gwester an dhew artydh Yoke ha Zoom dhe worthuher a dhrolla, ilow, dadhel akademek ha das-styryans gwrythyel an drolla koth kernewek ‘Nancy Trewier’.\nKlyckewgh omma rag manylyon leun an hwarvos.\nDerivas Berrhes kuntellyans Konsel an Orsedh, mis Ebrel 2013\nNegys meur an jorna o dhe dhasweles ha degemeres an ober gwrys dhe amendya an Korf Laha ha hemma a veu aswonnys gans grassow dhe’n re na omvyskys ynno. An geryans nowyth a vydh lemmyn kesrynnys yn-mysk an verdh may hyll bos kemerys raglev orth an KKB mis Metheven.\nY feu unnverhes ynwedh y rosa Gorsedh Kernow £120 troha piwas/hanaf rag dyller flehes hag a vydh res dre Holyer an Gof.\nKannas Bardh Meur a ros nowythyans a-dro dhe’n ober ow bos gwrys dhe settya yn le nebonan dhe ledya an strateji keskomunyans rag Gorsedh Kernow ha posleva posekter a gedhlow hag a yn-mes dhe verdh po der e-bost po der an post kemmyn. Ev a avisyas bos fydhyans dhedha y fydh settys yn le sodhak erbynn mis Hedra.\nWosa seythen hag a brofyas an tybyans bos gwenton ow tos, an ebron a ygeras Dy’Sadorn an Gwarnyans. Yn despit an gewer lyb, hwath niver a Verdh a lavuryas dhe Bennrynn. An kynsa mynnas re bia keskerdhes dhyworth an Burjesti dhe’n Lowarthow Kovyon, kovadh hirethek an koll a vewnans pan veu distruiys chiow dres Bresel an Bys 2.\nTowlow nowyth a veu gwrys yn hast ha ni a dremenas an fordh dhyworth an Burjesti dhe Eglos Methodek Pennrynn, nebes lathow a-ves, dhe synsi an solempnita a-bervedh. A-dherag lies gwester, y’ga mysk Konseloryon leel , Mr. Geoffry Evans, Mer Aberfala, ha Mrs. Gill Grant, Mer Pennrynn, Mrs. Grant a dhynerhis an Orsedh dhe’n dre. Bardh Meur a wodhva meur ras dhe’n Mer ha dhe Bennrynn a’n gweres res dhe’n Orsedh, ha ri dhe’n dre tamm bardhonieth gans prydydh an Orsedh, Tim Saunders – Bardh Gwerin.\nAn solempnita berr a dhalathas gans an galow devosel rag kres orth an Verdh kuntellys. Jessica George deg, gwiskys yn gonyow aga liw a wenton, o ‘Arlodhes an Bleujyow’, neb a veu sywys gans derivas an Bardh Meur y fia an Orsedh Ygor synsys an 7ves mis Gwynngala, war an le mayth esa y’n termyn eus passys Kollji Glasnedh. Wosa bos kenys ‘Bro Goth Agan Tasow, ha’n kri usadow a ‘Kernow bys Vykken!’ an solempnita a veu deges ha’n Verdh a dhehwelis, kyns omguntell y’n Hel Demprans mayth ordensa arlodhesow leel sosten bryntin, hag a veu grassys meur.\nMeur ras Pennrynn a’gas dynnargh pur domm!\nDy’Sul 5es mis Me 4.30wh.\nDy’Meurth 14ves mis Me 7.00wh.\n"Kawr Bolster: an henhwedhel a bes" y’n Hel rag Kernow, owth omdhiskwedhes:\n4 "Kameo Person" devisys ha profys gans klassow dhyworth skolyow Breanek, Dowrdu, Mont Hawk ha Porthperan.\nY fia wolkum agas skoodhyans orth an dhew hwarvos, mes mar pleg, a allav vy gorra klem arbennek ragowgh skoodhya an flehes 14ves mis Me. I re beu ow hwithra an henhwedhel Bolster ha gans skoodhyans a dhyskadoryon dhyworth Ilow Kernow ha kochysi dhyworth Korol Duketh, re greatyas 4 tamm berr selys war Gawr Bolster, Mrs. Bolster (S.) Breanek ha Syrr Langostentin. Yn sur y hwrussa an rians a’ga assayow a dal aga gul, mar peu gwelys gans goslowysi bras, y’ga mysk niver a Verdh.\nAn skeusen a’n diskwedh owth enowi cantol an gool orth an solempnita ygeri yn Carlow, Iwerdhon, dres seythen Pask.\nKannasow keswlasek dhyworth pub an hwegh Gwlas Keltek ynwedh a’n dewisis dhe’n savla meur y roweth a Lewydh Keswlasek rag 2014.\nEv yw an unn person yn istori a 42 bledhen an kowethyans Keltek Keswlasek dhe synsi dywweyth an savla.\nCatherine Rachael John - Myrgh an Syns, neb a dhegemeras hy Bardhieth dhe Lannust yn 1982.\nY feu Gool Peran solempnys yn ewn hevlyna, gans niver a dharvosow dres Kernow oll. Resrudh a dhalathas gans aga heskerdh dy’Sadorn 2a mis Meurth, ledys gans dew Beran, an eyl yowynk, y gila kottha. An Mer Konselores Judy Davidson a ledyas an keskerdh gans an Bardh Meur, Maureen Fuller, Steren Mor, ha Baner an Orsedh a ledyas an verdh yn-bann Stret Meur, sywys gans an flehes ha’n vurjysi. An Dhew Beran a hedhis orth an Denbal hanter an fordh y’n stret, neb a veu maylys gans devnydh. An Peran yowynk a wordhyas dhodho ha gorra bleujennow orth dew-droos an Denbal, ha’n kottha a dennas an snod ha diskwedhes an Denbal neb o gwiskys yn pows esa ow tegi kota arvow on an dre. Ni eth yn-rag dhe’n park kerri Flowerpot le mayth esa stallys ow kul kenwerth brav. An Mer a gomendyas an Bardh Meur, neb a wrug areth kott a-dro dhe Beran.\nAn keskerdh ena a dhehweles war-nans dhe Ji Murdoch. A-ji dhe’n keskerdh yth esa on bras gwrys gans an flehes skol gans helik ha paper hag y feu kesstrif synsys dhe ri dhodho hanow. An hanow gwaynya o Tolgus, pur gewar dhe Resrudh. Yth esa lies darvos aral ow hwarvos a-dro dhe’n dre ha berdh Bert Biscoe, Vyajor gans Geryow ha Pol Hodge, Mab Stenak Vur a dhidhanas gans bardhonieth hag ilow yn Chi Murdoch.\nY’n dohajydh, yth esa an Gannas Bardh Meur, Merv davey Telynyor an Weryn ha’n Hen Vardh Meur, Mick Paynter, Skogynn Pryv, owth omdhiskwedhes a-barth Gorsedh Kernow yn Porthia rag an keskerdh Peran a-dro dhe’n dre. An Mer ha keskonseloryon an dre a dhynarhis pub huni hag ena ledya an dus ha’n ilewydhyon gwiskys yn du ha gwynn a-dro dhe’n dre, yn unn worfenna gans sosten orth an Burjesti.\nDy’Sul an 3a mis Meurth, y hwarva an keskerdh bledhennek dres an tewennow dhe Lannberan bys yn Krows Peran yn kewer sygh mes gwynsak. Kansow a dus ervys gans lilis Korawys a geskerdhas ha’n kerdh a veu terrys gans gwelow dhyworth gwari nowyth a-dro dhe Peran, skrifys gans Alan Kent. Myghtern Arthur y honan a ros omdhiskwedhyans ha’n gwari a veu omjersys gans bub huni. Flehes a wrythyas dons stret arnowyth a-dro dhe’n grows hag ena pub huni a ganas Trelawny ha gorra lilis Korawys orth Krows Peran dhe dhiskwedhes agan revrons.\nDy’Lun an 4a mis Meurth, kans flogh a wrythyas Keskan Peran yn Pennwyth yn Hel S. Jowan, Pennsans, skoodhys gans an Ladies’ Orpheus Choir Pennsans. Yth esa towlen gooth a ilow gans lies kan gernewek dhyworth an dhew geur. An flehes a ganas gans kolon ha heb mar a omjersyas pub mynysen. Kan an moyha kerys o, “Yma neppyth a-dro dhe basti”, ordenys gans an bardh tremenys Derek Kitt, Ylewydh Essa, dhe don geskerdh ha leun a wriansow. Yth esens i ow kul pastiow ha pan worfennsons, i a’s krogas war an linen dillas dhe sehi, gans meur a vinhwarthow lowen! An Bardh Meur, Maureen Fuller, Steren Mor, a gewsis orth an flehes a-dro dhe driga yn le arbennek kepar ha Kernow ha bos an charj dhyn ni oll dh’y gwitha ha’y hemynna dh’agan henedh yn studh da. An geskan a veu ordenys gans bardh Howard Curnow, Kernow.\nDy’Meurth an 5es mis Meurth, Gool Peran, an gewer o howlsplann gloryus del dhegodh agan tasek sans. Ni a dhalathas y’n myttinweyth gans keskerdh ledys gans an Mer, Bardh Phil Rendle, Baneroniethor, ha’n Bardh Meur, Maureen Fuller, Steren Mor, sywys gans 700 flogh dhyworth Penn an Kons yn Pennsans, ow keskerdhes a-dro dhe’n dre dhe’n Lowarthow Morrep, le may gwrythys Skol Boleythow gwari a dhismygsens a-dro dhe Beran, yn stond an band. Heb system son, an flehes a dewlis aga levow yn fryntin ha’ga dons ha gwriansow a ros dhe’n gwari neppyth moy, askorrans kooth ha’ga ober aga honan yn tien. Pub flogh oll o diwysyek, hag yth esa edhomm a dheg mynysen rag an kedkerdh dhe dremena, trubyt del dhegodh bos dhe Beran.\nDhe’n kettermyn dhe Vosvena, yth esa an Gannas Bardh Meur, Merv Davey, Telynyor an Weryn,ow ledya an keskerdh Peran gans y bibsehyer, dhyworth an Lyverji dhe Vont Folly, sywys gans an Mer Konsler K. Subbs, an Uhelver Gernow, Catherine Mead, an flehes ha’n vurjysi. An keskerdh a hedhis orth an menkov rag Myghal an Gov ha Thomas Flamank y’n stret meur; baneryow a veu iselhes ha taw mynysen synsys y’ga hov. Arethyow a veu gwrys war an Mont, sywys gans donsya gans an flehes, gelwys gans Alison Davey Corolyores. Ena an flehes a geskerdhas dhe Eglos an Bluw a Betrok, le may kanas skolyow canow. Ena i a dhehwelis dhe’n Stevelyow Poblek hag omjersya li pasti.\nDhe 1.15wh an keskerdh Truru a dhalathas dhyworth an Lowarthow Dowrlamm ryb Fordh S. Jori ha kedkerdhes yn howlsplann gans baneryow ow trenija bys y’n kammow a Benneglos Truru. Arta y feu Baner an Orsedh keskerdhys der an stretys gans berdh yndanno. Orth kammow an Benneglos, yth en ni dynerhys gans Mer Truru, Konselores Lindsay Southcombe. Gwerison a veu res rag an gwella displetyans fenester gans bardh Stephen Gainey, Mab Hirnans, ha’n Bardh Meur, Maureen Fuller, Steren Mor, a gewsis a-dro dhe wul Gool Peran dy’gool poblek, yn unn asa oberoryon an chons dhe omjunya y’n solempnitys. Ena an flehes skol a dhidhanas, Penardh ha Tregolls ow kwrythya Kemysk Kan Gernewek, Bosveygow, drama, hag a dherivas an drolla a Beran, ha Skol Bareusi Truru neb a ganas an Ballad Peran. Lynda Barley, Bugel Chenon Penneglos Truru a’gan ledyas yn pesadow ha ni a worfennas dre gana Trelawny, ledys gans Keur Mebyon Richard Lander.\nDhe 7wh, Gwesper rag Peran a veu synsys yn Eglos an Bluw S. Martyn, Lyskerrys, ha sywys gans keskan gans Band an Dre Lyskerrys ha Keur Mebyon Pluwnennyd. Hemma a veu ordenys gans Lewydh Kefrysyans Kernow Goth, Duncan Paul Matthews, ha’n Bardh Meur Maureen Fuller, Steren Mor, a redyas an dyskans.\nKyns dalleth an negys meur, sertyfyans framys gans bardhonek skrifys yn arbennek ragdho, a veu res dhe David Lindo, Carer Lowarthow, dhe wodhvos gras dhodho a’y wonis avel Alhwedhor 1983-2012.\nTim Saunders, Bardh Gwerin, yw pes da degemeres an soodh a ‘Poet Laureate’ rag an Orsedh hag a bes dhe askorra bardhonieth.\nFordh a gesjunya an Solempnita Kovheans Gool Pennrynn y’n darvosow an Esedhvos mis Gwynngala a veu dadhlys. Ynwedh, dadhel kemmyn a-dro dhe fatel godh bos moy a verdh dhe dharvosow an par ma dres an vledhen ha, kyns oll, solemnitys Gool Peran.\nLyther a veu ressevys dhyowrth Wella Brown, Crenner, owth omdenna dhyworth Konsel an Orsedh. Hemma a veu degemerys gans an Konsel gans an lavar bos hemma ‘penn a oos’.\nKummyas a veu hwilys ha grontys dhyworth Awstrali dhe synsi kuntellyans a verdh yn Plen Davies, Wallaroo, dy’Sadorn an 25ns mis Me 2013, gans galow ystynnys dhe’n Bardh Meur hag erel. Derivas a veu degemerys ynwedh a-dro dhe’n diwettha kuntellyans a verdh yn Awstrali.\nDerivas a veu res ynwedh gans Kannas Bardh Meur a-dro dhe avonsyans gwrys y’n Strateji Keskomunyans rag Gorsedh Kernow gans komendyansow fatel via an gwella fordh mos yn-rag y’n park ma.\nYma akordyans lemmyn gans ordenoryon Gool Ilow Truru y koedh y’n eur ma dhe Biwasow Ilow an Orsedh bos synsys orth aga darvos yn Truru.\nLies mater aral dadhlys re beu seulabrys lesrynnys yn-mysk berdh y’n lyther nowodhow mis Hwevrer. Y’ga mysk yth esa galowyow rag bodhegyon dos yn-rag dhe ri gweres gans an Stalla Kernow Riel, dos dhe guntellyansow a-dro dhe’n Taves Kernewek ha rag nebonan gans skians a dhyllo.\nA yllyn ni kovhe pub huni y fydh dydh degeans rag an kesstrivyansow 2013 Dy’Lun 22ens a vis Ebrel.\nRians dhe David Lindo – Carer Lowarthow\nOrth kuntellyans mis Hwevrer a-dhiwedhes Konsel an Orsedh, an stevel o leun a gyns Berdh Meur, an Gannas Bardh Meur, Konselers an Orsedh, an Alhwedhor a-lemmyn ha Skrifenyades, dhe weles an Bardh Meur Steren Mor gul rians dhe David Lindo, an kyns Alhwedhor.\nDavid a entras an Orsedh yn 1992 yn unn gemeres Carer Lowarthow – Lover of Gardens – avel y hanow Bardhek. Yn 1993 ev a dheuth ha bos an Alhwedhor dre Enor, soodh a veu synsys ganso bys yn 2012.\nAn Bardh Meur a wodhya gras dhodho a’y wonis lel dhe’n konsel ha ri dhodho an ro heb parow a vardhonek framys, skrifys yn arbennek ragdho gans Bardh gormelys Tim Saunders – Bardh Gwerin. David a dhegemeras ynwedh tosen a vleujennow a-barth y wreg Brenda.\nY feu gelwys an Bardh Meur, Steren Mor dhe’n Gool Porth Ia hag y feu govynnys orti dri Baner an Orsedh, hag a veu degys der an dre gans degoryon Baner an Orsedh, dhyworth an Burjesti dhe Fenten Ia. Da o gweles agan baner owth argemynna agan bosva ha nebes berdh a geskerdhas yn orgelus yndanno, yn unn wiska liwyow kernewek, ha don barennow idhyow, ow tiskwedhes a-barth S. Ia. Y feu an keskerdh ledys gans an Guisers Porth Ia, gwiskys yn du ha gwynn, ha’n flehes dhyworth Skol S.Uni, yn unn wiska grugys a vrith kernewek ha donsya der an stretys.\nAn Mer, Konseler Ron Tulley, a sywyas gans Konseloryon Porth Ia ha gwestoryon, war-barth gans lies kannas dhyworth kowethyansow leel. Wosa solempnita berr orth an fenten, pan veu an dowr benigys gans an pronter, an Revrond Andrew Gough ynwedh a venigas an flehes, orth aga beudhi gans dowr sans, hag a askorras gwighyow a hwarth.\nEna an keskerdh a dhehwelis yn unn sywya an ilow dhe Eglos an Bluw, le may talathas an Mer an gis a hurlya an Bel Arhans dhyworth korflann an eglos, hag a viras dres an treth, mayth o gorlanow. Yth esa an tus yowynk oll omguntellys war an konna a dreth, ow kortos dihwans an Mer dhe dewlel an bel dhyworth fos an gorflann. Y feu kychys hag ystynnys a’n eyl dh’y gila war drethow ha stretys an dre.\nAn Bel Arhans yw braster a a-dro dhe bel dennis, gwrys a brenn ha kudhys yn del-arhans. An mer re dhegsa an bel yn yorgh a idhyow. der an keskerdh dien. An rewlys yw bos an person usi ow synsi an bel dhe hanterdydh, a’s kemmer dhe’n Mer orth an Burjesti hag yw gobrys gans bath arhans (y’n kynsa Bath Kurun).\nWosa bos dalethys an hurlya, an Mer ha gwestoryon a dhehwelis dhe’n Burjesti, le may feu diwettha dinerow nowyth lenter tewlys dhe’n flehes dhyworth an valegva, hag ena an westoryon a omjersyas li pasti.\ngans Tim Saunders - Bardh Gwerin\nPiwas nowyth rag Lyen skrifys yn Kernewek\nKowethas an taves Kernewek, Agan Tavas, a lonchyas piwas nowyth rag lyen y’n taves Kernewek orth aga Huntellyans Kemmyn Bledhennek a-dhiwedhes dhe Resrudh. Y fydh an piwas godhvedhys avel "Pewas Perghyryn Lyenyeth Kernewek". An werison kervys re beu res gans an teylu Palmer yn kov a Michael Palmer tremenys, skrifer meur y askorr y’n taves Kernewek, y hanow bardhek Perghyryn.\nY fydh Gwarnyans an Orsedh Pennrynn synsys dy’Sadorn 13ves a vis Ebrel dhe Bennrynn. Gwiska pows a vydh yn Hel an Dre dhyworth 10.00kh, ha res yw dhe bub Bardh bos gwiskys erbynn 10.30kh. An Solempnita a wra sywya dhe 11.00kh orth an Lowarthow-kov.\nY fydh sosten kavadow a-wosa y’n Hel Temprans usi a-dal Hel an Dre.\nHevlena y fydh Keskusulyans Bledhennek Kuntelles Keltek Keswlasek synsys dhe Vosvena dhyworth Kala Ebrel dhe’n 6es, hag y fydh kanasow dhyworth an hwegh gwlas Keltek ena.\nSolempnita Gwarnyans a vydh synsys dohajydh dy’Yow 4a a vis Ebrel orth Mont Foli, Bosvena.


Compare Bible readings for Zekaria 7 in the ABK and the CEV - Bible Society\nGovynn a-dro dhe Benys\n1Y'n peswora blydhen a Darius an myghtern, ger an ARLOEDH a dheuth dhe Zekaria y'n peswora jydh a'n nawves mis, Kislev. 2An dus a Bethel re dhannvonsa Shareser ha Regem-melek, gans aga thus, dhe bysi war an ARLOEDH,7:2 dhe bysi war an ARLOEDH: Ebrow dhe dhiserri fas an ARLOEDH. 3ow leverel dhe'n oferysi yn chi ARLOEDH an luyow ha dhe'n brofoesi, ‘A dalav galari ha gul penys y'n pympes mis, dell wren vy nans yw lies blydhen?’ 4Ger ARLOEDH an luyow a dheuth dhymm, ow leverel, 5Govynn oll pobel an tir ha'n oferysi: Pan wrussowgh penys ha galari y'n pympes ha seythves mis dres an deg blydhen ha tri-ugens eus passys, a veu ragov vy y hwrussowgh penys? 6Pan dhebrowgh hag eva, a ny dhebrowgh hag eva ragowgh hwi agas honan?\nKessydhyans rag Disobaya Gorhemmynnow Duw\n7A nyns yw an re ma an geryow a armas an ARLOEDH dre'n profoesi a-henys, pan veu Yerusalem annedhys ha kosel, ha'n trevow yn hy hyrghynn ha'n Negeb ha'n Shefela annedhys ynwedh? 8Ger an ARLOEDH a dheuth dhe Zekaria, ow leverel, 9Yndellma y lever ARLOEDH an luyow: Breusewgh gans gwirvreus; gwrewgh mersi ha piteth an eyl dh'y gila. 10Na arweskewgh gwedhwes nag omdhivas, alyon na boghosek. Na dybewgh drog yn agas kolonn, den erbynn y vroder. 11Mes i a skonyas a woslowes; i a dreylyas aga skoedh yn hworth ha stoppya aga skovornow a glewes. 12I a wrug aga holonn avel adamant rag na glewvens an lagha, na'n geryow a wrug ARLOEDH an luyow aga dannvon gans y Spyrys dre'n profoesi a-henys. Ytho sorr bras a dheuth dhiworth ARLOEDH an luyow. 13Pan elwis ev, ny woslowsons i. Ytho pan alwsons, ny woslewis vy, yn-medh ARLOEDH an luyow. 14My a wrug aga skattra gans korwyns yn mysk oll an kenedhlow na's aswonnsons. An tir a veu ynyal war aga lergh, ma na wrug denvyth tremena dredho na dehweles. Y hwrussons an tir hweg dhe vos ynyal.


Istori Godhonieth - Wikipedia\nIstori godhonieth yw studhya an displegyans istorek a wodhonieth ha godhvos skiansek a osow istorek bys y'n jydh hedhyw. An ger Sowsnek 'scientist' (godhonydh) yw yn hwir a-dhiwedhes hag o usys yn kynsa le gans William Whewell y'n 19ves kansvledhen. Kyns hemma, tus a hwither natur o gelwys "filosofers naturel".\nLeveryans: Istori godhonieth\nLymnans a Syrr Humphry Davy, godhonydh Kernewek a vri.\nFethow a-dro dhe'n bys naturel re beu deskrifys a-dhia kotheneb klassek. Martesen Hen Rew yw an moyha a vri rag y kevrohow dhe steronieth hag awgrym. Aristarchus a Samos a brederis a-dro dhe'n tybyans a'n Howl avel kres an kevreyth howlek lies kansvledhen a-varra es dell wrug Galileo. Re erel, kepar ha Thales hag Aristotle a studhyas an bys naturel.\nGweresys gans treylyansow a dekstow Grek, an bys Islamek a withas ha lenki an studhyansow Grek dres an Oos Owr Islamek. Nena, an daskevrans ha keshevelyans a oberennow Grek hag Islamek yn Europa West a'n 10ves dhe'n 13ves kansvledhen a dhasserghas an studhyans a filosofieth naturel y'n West.\nFilosofieth naturel a veu treylys dres an Hweldro Wodhoniethek yn Europa a'n 16ves ha 17ves kansvledhynnyow, dre dhiberthans a dybyansow ha diskudhansow nowydh a hengovyow Grek kyns. An Skiens Nowydh a omsevis o moy jynnweythek, nessa dhe awgrym ha moy diogel hag ygor gans godhvos selys war vethod skiansek nowydh.\nMoy a hweldroyow a sewyas wosa hemma. An hweldro gymygiethel a'n 18ves kansvledhen a dhallathas musuransow ha methodys nowydh herwydh myns rag kymygieth. Y'n 19ves kansvledhen, golokvaow nowydh yn kever an mentenyans a nerth, bloodh an Norvys hag esplegyans o posek. Hag y'n 20ves kansvledhen, diskudhansow nowydh yn fysegieth ha genynnek a dhallathas dyskyblethow nowydh kepar ha bewonieth volekulek ha fysegieth perthyglow.\nLast edited on 21 Me 2022, at 14:47\nDiwettha golegyans an folen ma a veu an 21 Me 2022, dhe 14:47.


George Frideric Handel (Almaynek (Deutsche) : Georg Friedrich Händel) (23 mis Hwevrer 1685 – 14 mis Ebrel 1759) o komposydh almaynek neb eth dhe driga yn Pow Sows avel den yowynk ha diwettha mos ha bos Bretennek yn sodhogel. Johann Sebastian Bach ha Handel veu genys y'n keth bledhen. An vrassa gomposydhyon o y'ga oos mes ny wrussons i dos er aga fynn. Handel a janjyas y hanow dhe George Frideric Handel pan dheuth ev ha bos Bretennek.\nKyn trigens an dhew anedha y'n oos Baroque, ilow Bach ha Handel a dhisplegyas yn fordhow dyffrans. Handel a skrifas lies gwari kan hag oratorio ha dredha, ev a dheuth ha bos pur a vri. Ev a viajyas lieskweyth ha mos dhe Itali le may wrug ev dyski a-dro dhe composition. Ny wrug Bach diberth Almayn kresel bythkweyth.ha brassa rann an termyn ev o ilowydh rag eglosyow. Nyns o Bach aswonnys yn ta y'n oos na.\nHandel a skrifas moy ages 42 gwari-kan. Diwettha, ev a skrifas oratorios. Y oberennow an moyha a vri yw an Messiah, an Water Music ha Music for the Royal Fireworks.\nGenys veu Handel yn Halle yn Almayn north, Saxony-Anhalt yn dydhyow ma. Y das o barbour ha leuvvedhek. Ev a dhallathas seni an harpsichord ha'n orgel pan o ev pur yowynk. Res veu clavichord dhodho pan o ev seyth bloodh hag ev a wrug y braktisya yn soler le ma na ylli y das y glewes.\nHandel eth dhe Bennskol Halley yn 1703 rag studyha an lagha herwydh bodh y das. Ev a studhyas an lagha unn vledhen mes nyns o ev lowen hag ervria dhe dhos ha bos ilewydh.\nEv a dheuth ha bos komposydh yn Hamburg hag ena mos dhe Itali yn 1707 rag dyski moy a-dro dhe skrifa gwari-kan. Ev a spenas peder bledhen ena hag askorra Rodrigo yn Firenze yn 1707, hag Agrippina yn Venezia yn 1709. Agrippina o pur a-vri gans 26 performyans.\nRevovya dhe Bow SowsChanjya\nHandel yn 1727\nYn 1710 Handel a dheuth ha bos Kapellmeister (lewydh ilow) rag Jori, Elector Hanover, neb a vedha yn skon Myghtern Jori I Breten Veur. An Elector a unnverheas dhe asa Handel mos dhe Loundres rag bledhen yn 1711. Handel a dhyskas Sowsnek ha mos dhe Pow Sows arta yn 1712. Tus kevothek a ros dhodho meur a arghans hag yth esa gober bledhynnyek dhodho £200 a-dhyworth Myghternes Anne. Yn kettermyn Bach a dhendilas a-dro dhe £80 pub bledhen). Gans an sewen ma, ev a erviras dhe driga yn Pow Sows yn le dewheles dhe'n Lys Hanover.\nYn 1712 Myghternes Anne a verwis ha an Elector Hanover a dheuth ha bos Myghtern Breten Veur. Handel a allsa bos yn trobel mes yn hwir an myghtern a dhiwblekheas y wober.\nYn 1724 Handel a vovyas dhe chi nowydh drehevys ha henn o 25 Brook Street, Loundres ha ev a drigas ena bys dh'y vernans yn 1759, 35 bledhen diwettha. An chi yw lemmyn an Gwithti Chi Handel ha hemm yw igor dhe'n poblek. Omma, Handel a skrifas Messiah, Zadok the Priest, ha Fireworks Music.\nYn 1731 tylys veu Handel rag skrifa peswar anthem rag solempnya kurunyans Myghtern Jori II. Onan anedha, Zadok the Priest, re beu kenys yn pub kurunyans a-dhia ena..\nLast edited on 22 Du 2020, at 04:38\nDiwettha golegyans an folen ma a veu an 22 Du 2020, dhe 04:38.


5 Cheap Flights to Stoke Poges from CUS$396 2018 - TripAdvisor\nTop Destinations From Stoke Poges\nStoke Poges Ticket Classes\nEconomy Flights to Stoke Poges\nPremium Economy Flights to Stoke Poges\nBusiness Class Flights to Stoke Poges\nFirst Class Flights to Stoke Poges\nTop Stoke Poges Airlines\nTop Stoke Poges Airline Deals\nCheap Flights to Stoke Poges - Stoke Poges, United Kingdom Flights\nFind the best flight to Stoke Poges\nGreat deals to Stoke Poges\nQuaint hotels in Stoke Poges\nFlight stats for Stoke Poges - did you know?\nStoke Poges is 67 km from Stansted Airport (London, UK).\nStoke Poges is 88 km from Southend Municipal Airport (Southend-on-Sea, UK).\nStoke Poges is 39 km from Luton Airport (London, UK).\nStoke Poges is 51 km from Gatwick Airport (London, UK).\nStoke Poges is 44 km from London City Airport (London, UK).\nStoke Poges is 12 km from Heathrow Airport (London, UK).


Salmow 47 (ABK) - Bible Society\nSalmow 47 ABK\nDhe vester an keur. Salm a vebyon Koragh.\n1Takyewgh diwleuv, hwi boblow oll;\nkenewgh dhe Dhuw gans lev lowender.\n2Rag an ARLOEDH, an Ughella, yw euthyk,\nmyghtern bras yw ev war oll an nor.\n3Ev a feth an poblow yn-dannon,\nha'n kenedhlow yn-dann agan treys.\n4Ev a dhewis agan ertach ragon,\ngoeth Yakob y garadow. Sela.\n5Duw re yskynnas gans garm lowender,\nan ARLOEDH gans lev an trompa.\n6Kenewgh gormola dhe Dhuw, kenewgh gormola;\nkenewgh gormola dh'agan myghtern, kenewgh gormola.\n7Rag Duw yw Myghtern oll an nor;\nkenewgh gormola gans skians.\n8Reynya a wra Duw war an kenedhlow;\nDuw yw esedhys war dron y sansoleth.\n9Pennsevigyon an poblow yw omguntellys war-barth,\ngans pobel Duw Abraham.\nRag Duw a'n jeves skoesow an nor,\nughelhes yn feur yw ev.


Jenesis 50 (ABK) - Bible Society\n1Ena Yosep a goedhas war fas y das, hag oela warnodho, hag amma dhodho. 2Ha Yosep a erghis dh'y wesyon an vedhogyon mayth urrons y das rag ynkleudhyans; ytho an vedhogyon a uras Ysrael. 3Hag i a gollenwis dew-ugens dydh ragdho, rag yndella yw kollenwys dydhyow an uras; ha'n Ejyptianys a oelas ragdho deg dydh ha tri-ugens.\n4Pan veu tremenys dydhyow y oelva, Yosep a gewsis orth mayni Faro, ow leverel, ‘Mar kwrug vy kavoes gras yn agas golok, kewsiwgh, my a'gas pys, yn diwskovarn Faro, ow leverel, 5“Ow thas a wrug dhymm gul ti, ow leverel, Otta, yth esov ow merwel. Ty a wra ow ynkleudhyas y'm bedh a wrug vy y gleudhya ragov yn pow Kanan.” Ytho lemmyn, gas vy dhe vos yn-bann, my a'th pys, hag ynkleudhyas ow thas, ha dehweles.’ 6Hag yn-medh Faro, ‘Ke yn-bann hag ynkleudh dha das dell wrug ev dhis ti.’ 7Ha Yosep eth yn-bann dhe ynkleudhyas y das ha ganso yth eth yn-bann gwesyon oll Faro, henavogyon y vayni hag oll henavogyon pow Ejyp, 8ha mayni oll Yosep ha'y vreder ha mayni y das. Saw ny asons yn pow Goshen marnas aga fleghes ha'ga flokkys ha'ga chatel. 9Hag yth eth yn-bann ganso ynwedh charettow ha marghogyon; lu pur vras ova. 10Hag i a dheuth dhe leur-drushya Atad usi dres an Yordan, hag ena i a gynis gans kynvann bras ha pur boes; hag ev a wrug kynvann rag y das seyth dydh. 11Ha trigoryon an pow, an Kananysi, a welas an kynvann orth leur-drushya Atad ha leverel, ‘Kynvann ankensi yw hemma dhe'n Ejyptianys.’ Rakhenna y hanow a veu gelwys, Abel-misraym, usi dres an Yordan. 12Ytho y vebyon a wrug ragdho par dell wrussa erghi dhedha. 13Ha'y vebyon a'n dug yn-bann dhe bow Kanan, ha'y ynkleudhyas yn kav gwel Makpela a wrug Abraham y brena gans an gwel avel perghennogeth rag ynkleudhva, dhiworth Efron an Hittyas, a-dherag Mamre. 14Wosa ev dhe ynkleudhyas y das, Yosep a dhehwelis dhe Ejyp, ev ha'y vreder, hag oll an re a dheuth yn-bann ganso dhe ynkleudhyas y das.\nBreder Yosep a Bys Gevyans\n15Pan welas breder Yosep bos marow aga thas, yn-medhons i, ‘Martesen Yosep a vydh eskarek er agan pynn, hag a vynn attyli dhyn oll an drog a wrussyn dhodho.’ 16Ytho i a dhannvonas messaj dhe Yosep, ow leverel, ‘Dha das a worhemmynnis kyns ev dhe verwel, ow leverel, 17“Kewsiwgh yndella dhe Yosep: Gav, my a'th pys, treuspass dha vreder, ha'ga fegh, rag i re wrug drog dhis.” Ytho lemmyn, ni a'th pys, gwra gava treuspass gwesyon an Duw a'th tas.’ Ha Yosep a oelas pan gowssons orto. 18Ha'y vreder ynwedh a dheuth ha koedha a-dheragdho, ha leverel, ‘Ottani, dha wesyon.’ 19Mes yn-medh Yosep dhedha, ‘Na berthewgh own. Esov vy yn le Duw? 20Ha hwi, hwi a dewlis droktra er ow fynn; Duw a'n tewlis dhe vos dader, may teffa an dra dell yw y'n jydh hedhyw: dhe witha tus pals yn few. 21Ha lemmyn, na berthewgh own. My a vynn agas sostena, hwi ha'gas fleghes.’ Hag ev a's konfortyas ha kewsel orta yn kuv.\n22Yth esa Yosep trigys yn Ejyp, ev ha chi y das. Ha Yosep a vewas deg blydhen ha kans. 23Ha Yosep a welas mebyon Efraym a'n tressa henedh. Mebyon Makir mab Manasse ynwedh a veu genys war dhewlin Yosep.\n24Hag yn-medh Yosep dh'y vreder, ‘Yth esov ow merwel. Duw sertan a wra agas vysytya, ha'gas dri yn-bann mes a'n pow ma bys y'n pow a ambosas ev dre di dhe Abraham, dhe Ysak ha dhe Yakob.’ 25Ha Yosep a wrug dhe vebyon Ysrael gul ti, ow leverel, ‘Sur yw, y fydh Duw orth agas vysytya, ha hwi a dheg ow eskern yn-bann alemma.’ 26Ytho Yosep a verwis, kans bloedh ha deg y oes. I a'n uras, hag ev a veu gorrys yn geler yn Ejyp.


Compare Bible readings for 1 Kroniklys 13 in the ABK and the NIV - Bible Society\n1 Kroniklys13 ABK\n1Myghtern Davydh a omgusulyas gans kaptenyon an milyow ha'n kansow, gans oll an soedhogyon. 2Davydh a leveris dhe oll kuntelles Ysrael, ‘Mar hevel da dhywgh, ha mars yw bodh an ARLOEDH agan Duw, dannvenyn ni kannasow dh'agan breder trigys yn pow Ysrael oll, hag ynwedh dhe'n oferysi ha'n Levysi y'n sitys a's teves peurvaow, may teffons war-barth dhyn. 3Ena dren ni argh agan Duw dhyn arta; rag ny hwilsyn kusul dhiworti yn dydhyow Sowl.’ 4Oll an kuntelles a assentyas dhe wul yndella, rag an dra o ewn y'n golok oll an bobel.\n5Ytho Davydh a guntellas oll Ysrael dhiworth Shihor yn Ejyp bys Lebo-hamath, rag dri argh Duw dhiworth Kiryath-yearim. 6Davydh hag oll Ysrael eth yn-bann dhe Baala, henn yw, dhe Kiryath-yearim yn tiredh Yuda, dhe dhri yn-bann alena argh Duw, yw henwys re hanow an ARLOEDH neb a esedh war an cherubim. 7I a worras argh Duw war gert nowydh, ha'y dri dhiworth chi Abinadab, hag yth esa Uzza hag Ahio ow ledya an kert. 8Davydh hag oll Ysrael a lowenhas dherag Duw gans oll aga nerth, gans kanow, ha sowtris, telynnow, tabourigow, symbalys ha hirgern.\n9Pan dheuthons dhe leur-drushya Kidon, Uzza a ystynnas y leuv dhe dhalghenna an argh, rag an oghen dh'y shakya. 10Sorr an ARLOEDH a dhewis erbynn Uzza, hag ev a'n weskis dhe'n dor rag ev dhe worra y leuv war an argh; hag ev a verwis ena a-rag Duw. 11Davydh a veu serrys drefenn an ARLOEDH dhe dardha yn-mes erbynn Uzza; hag ev a elwis an tyller na Peres-uzza, dell yw bys y'n jydh hedhyw. 12Davydh a borthas own a Dhuw y'n jydh na ha leverel, ‘Fatell allav dri argh Duw tre dhymm?’ 13Ytho ny gemmeras Davydh an argh ganso a-ji dhe sita Davydh, mes ev a's dug a-denewen dhe ji Obed-edom an Gittyas. 14Hag yth esa argh Duw trigys gans mayni Obed-edom yn y ji tri mis; ha'n ARLOEDH a vennigas teylu Obed-edom ha pup-tra esa dhodho.


Edhen - Wikipedia\n(Daskevarwodhys dhyworth Aves)\nEdhen (liesplek ydhyn) yw esel unn ugh-urdh a enyvales (Lat. Aves), pub huni gans diw esker, pluv, lithyow yn-rag ow kul eskelli, eskern kew, ha gallos dedhwi.\nStrus, Struthio camelus – edhen na yll nija.\nBulbul, Hypsipetes crassirostris.\nYma 8,800–10,200 eghenn a ydhyn ow fyw y'n bys ma; ytho, ynsi yw an liesekka klas a viles gans mell keyn war dir. Yma nebes ydhyn ow tybri sugen bleujyow, plansow, has, hwesker, logos, puskes, karyn, po ken ydhyn. Difun dydhweyth a vydh moyha ydhyn, mes re anedha a vydh difun nosweyth po mo. Lies edhen a vyaj yn pell rag triga y'n gwella hin; erell a vyw dre vras orth an mor. Yma hwath eghennow a yll koska hag i ow nija.\nYn mysk gnasow kemmyn ydhyn yma gelvin askornek heb dens, dedhwi oyow krogenek, ha korf eskern skav mes kres. An vrassa rann anedha a yll nija y'n ayr, mes niver a eghennow (yn arbennik war ynysow) re gollas an gallos ma: r.e. pennow-gwynn, strusyow hag ydhyn kiwi.\nSur yth hevel y'n eur ma ydhyn dhe esplegya diworth arghpedrevanes, h.y. diworth an bagas Maniraptora a'n is-urdh Theropoda. An ydhyn a wra ytho rann a'n klas Reptilia (kramviles), ha'ga nessa kerens y'n klas na yw krokodiles. Yma ydhyn, kramviles erell, ha bronnviles ow furvya an Amniota, enyvales gans mell keyn a omgerdhas rag triga war dir.\nEghennow ydhyn mayth usi erthyglow y'ga heverChanjya\nLast edited on 15 Metheven 2020, at 06:00\nDiwettha chanj an folen ma a veu an 15 Metheven 2020, dhe 06:00.


1 Myghternedh 17 (ABK) - Bible Society\n1 Myghternedh 17 ABK\nElias a Dhargan Syghor\n1Lemmyn Elias an Tishbeyas, a Tishbe yn Gilead, a leveris dhe Ahab, ‘Dell vew an ARLOEDH, Duw Ysrael, mayth esov ow sevel a-dheragdho, ny vydh na gluth na glaw an blydhynyow ma, marnas my a re an ger’ 2Ger an ARLOEDH a dheuth dhodho, ow leverel, 3‘Ke alemma ha treylya dhe'n duryen, hag omgudh ryb nans Kerith, usi a'n duryen dhe'n Yordan. 4Ty a yv dhiworth an gover, ha my re worhemmynnis dhe'n brini-bras dha sostena ena.’ 5Ytho ev eth ha gul herwydh ger an ARLOEDH; ev eth ha triga ryb gover Kerith, usi a'n duryen dhe'n Yordan. 6An brini-bras a dhug bara ha kig dhodho myttinweyth, ha bara ha kig gorthugherweyth hag ev a evas dhiworth an gover. 7Mes wosa termyn an gover a dhesyghas, drefenn nag esa glaw y'n tir.\n8Ena ger an ARLOEDH a dheuth dhodho, ow leverel, 9‘Ke lemmyn dhe Sarefath, usi dhe Sidon, ha triga ena; rag my re worhemmynnis dhe wedhwes ena dha sostena.’ 10Ytho ev eth yn-kerdh ha mos dhe Sarefath. Pan dheuth dhe borth an dre, yth esa gwedhwes ena ow keunyssa. Ev a elwis dhedhi ha leverel, ‘Doro dhymm banna dowr mayth yffiv.’ 11Dell esa hi ow mos dh'y gyrghes, ev a elwis dhedhi ha leverel, ‘Doro dhymm temmik bara y'th leuv.’ 12Mes hi a leveris, ‘Dell vew an ARLOEDH dha Dhuw, ny'm beus torth, marnas dornas a vleus yn seth ha nebes oyl yn podik; my a guntell y'n eur ma nebes keunys mayth ylliv dhe dre ha'ga fareusi ragov ow honan ha rag ow mab, may typpryn anodho, ha merwel.’ 13Elias a leveris dhedhi, ‘Na borth own; ke ha gwra dell leversys; mes gwra dhymm kynsa tesenn vyghan ha'y dri dhymm, hag a-wosa gwra neppyth ragos ha rag dha vab. 14Rag yndellma y lever an ARLOEDH, Duw Ysrael: Ny vydh gwag an seth a vleus ha ny fyll an podik a oyl bys y'n jydh may tannvon an ARLOEDH glaw war an nor.’ 15Hi eth ha gul herwydh geryow Elias, ha hi, hag ev, ha'y mayni a dhybris lies dydh. 16Ny veu gwakhes an seth a vleus, na ny fyllis an podik a oyl, herwydh ger an ARLOEDH a gewsis der Elias.\nElias a selow Mab an Wedhwes\n17Wosa hemma mab an venyn, mestres an chi, a dheuth ha bos klav; y gleves o mar sevur ma nag esa anall gesys ynno. 18Hi a leveris dhe Elias, ‘Pyth eus yntredhon ni, A wour Duw? Ty re dheuth dhymm rag dri ow hammweyth dhe gov, ha ladha ow mab!’ 19Mes ev a leveris dhedhi, ‘Ro dhymm dha vab.’ Ev a'n kemmeras a'y askra, ha'y dhoen dhe'n soler mayth esa trigys ha'y worra war y weli y honan. 20Ev a grias war an ARLOEDH, ‘A ARLOEDH ow Duw, a dhresys terroes hwath war an wedhwes esov trigys gensi dre ladha hy mab?’ 21Ena ev a omystynnas teyrgweyth war an flogh, ha kria war an ARLOEDH, ‘A ARLOEDH ow Duw, gas bewnans an flogh ma dhe dhos ynno arta.’ 22An ARLOEDH a woslowas orth lev Elias; bewnans an flogh a dheuth arta ynno, hag ev a dhasvewas. 23Elias a gemmeras an flogh, ha'y dhri yn-nans a'n soler a-berth y'n chi, ha'y ri dh'y vamm; ena Elias a leveris, ‘Mir, yma dha vab yn few.’ 24Ytho an venyn a leveris dhe Elias, ‘Lemmyn my a woer dha vos gour Duw, ha bos gwiryonedh ger an ARLOEDH y'th hanow.’


Jenesis 35 (ABK) - Bible Society\nJenesis 35 ABK\nYakob a Dhehwel dhe Bethel\n1Duw a leveris dhe Yakob, ‘Sav, ke yn-bann dhe Bethel ha trig ena; ha gwra alter ena dhe'n Duw a omdhiskwedhas dhis pan eses ow fia dhiworth fas dha vroder Esaw.’ 2Ena Yakob a leveris dh'y vayni ha dhe oll an re esa ganso. ‘Kemmerewgh dhe-ves an duwow estren usi yn agas mysk; omlanhewgh, ha chanjyewgh agas dillas; 3ha gesewgh ni dhe sevel ha mos yn-bann dhe Bethel, ha gul alter ena dhe'n Duw a'm gorthybis yn dydh ow foenvotter, hag esa genev y'n fordh may kerdhis.’ 4Hag i a ros dhe Yakob oll an duwow estren esa dhedha, ha'n bysowyer yn aga skovornow, ha Yakob a's kelas yn-dann an derebinthenn ogas dhe Shekem.\n5Ena i eth yn-kerdh. Yth esa own Duw war an sitys a-dro dhedha, ha ny wrussons siwya mebyon Yakob. 6Ytho Yakob a dheuth a-ji dhe Luz, usi yn pow Kanan, henn yw Bethel, ev hag oll an bobel esa ganso. 7Hag ev a dhrehevis alter ena ha gelwel an tyller El-bethel, rag Duw a omdhiskwedhas dhodho ena pan esa ow fia dhiworth fas y vroder. 8Ha Debora, mammeth Rebeka, a verwis hag a veu ynkleudhys a'n barth a-woeles dhe Bethel yn-dann an dherwenn; ytho y hanow a veu gelwys Allon-bakuth.35:8 Allon-bakuth: Styr an hanow yw ‘Derwenn oelva’.\n9Duw a omdhiskwedhas arta dhe Yakob hag ev ow tos dhiworth Padan-aram, ha'y venniga. 10Hag yn-medh Duw dhodho, ‘Yakob yw dha hanow, mes ny vydh dha hanow gelwys Yakob na fella, mes Ysrael a vydh dha hanow’; ytho ev a elwis y hanow Ysrael. 11Hag yn-medh Duw dhodho, ‘My yw Duw Ollgalloesek;35:11 Duw Ollgalloesek: Ebrow El Shadday. degewgh frut ha kressewgh; kenedhel ha kemmynieth a genedhlow a dheu dhiworthis, ha myghternedh a dheu yn-mes a'th tiwglun. 12An pow a res vy dhe Abraham ha dhe Ysak, my a'n re dhiso jy; ha dhe'th has jy war dha lergh y rov an pow.’ 13Ha Duw eth yn-bann dhiworto y'n tyller may hwrussa kewsel ganso. 14Ha Yakob a dhrehevis peulven y'n tyller may hwrussa kewsel ganso, peulven a ven; hag ev a dhinewis offrynn diwes warnodho, ha dinewi oyl warnodho. 15Ha Yakob a elwis hanow an tyller may kewsis Duw ganso, Bethel.\n16Hag i a vyajyas dhiworth Bethel; yth esa hwath unn pols byghan kyns dos dhe Efrath, ha Raghel a dhallathas dineythi, ha kales veu rygdhi yn hy lavur. 17Pan esa hi ow perthi an dineythyans kales, yn-medh an welivedhes dhedhi, ‘Na borth own; hemma a vydh mab ragos ynwedh.’ 18Ha pan esa hy enev ow mos yn-mes anedhi, hi a'n henwis Benoni; mes y das a'n henwis Benyamin. 19Ha Raghel a verwis hag a veu ynkleudhys y'n fordh dhe Efrath, henn yw Bethlehem. 20Ha Yakob a worras peulven war hy bedh. Henn yw peulven bedh Raghel bys y'n jydh hedhyw. 21Hag Ysrael a dravalyas ha drehevel y dylda war an tu arall dhe Migdal-eder.\n22Pan esa Yakob trigys y'n pow na, Rewben eth ha growedha gans Bilha, iswreg y das, hag Ysrael a glewas anodho. Lemmyn yth esa dewdhek mab dhe Yakob. 23Mebyon Lea: Rewben kynsa-genys Yakob, ha Simeon, ha Levi, ha Yuda hag Yssakar ha Zebulun. 24Mebyon Raghel: Yosep ha Benyamin. 25Ha mebyon Bilha, maghteth Raghel: Dan ha Naftali. 26Ha mebyon Zilpa, maghteth Lea: Gad hag Asher. An re ma yw mebyon Yakob a veu genys dhodho yn Padan-aram.\n27Ha Yakob a dheuth dhe Ysak y das, dhe Mamre, Kiryath-arba, henn yw Hebron, le may feu Abraham hag Ysak trigys avel alyons. 28Ha dydhyow Ysak o naw-ugens bloedh, 29Hag Ysak a dremenas hag a verwis, hag a veu kuntellys dh'y bobel, leun a dhydhyow; ha'y vebyon Esaw ha Yakob a'n ynkleudhyas.


Yoshua 7 (ABK) - Bible Society\n16Ytho Yoshua a sevis myttin a-varr, ha dri an Ysraelysi nes war-lergh aga loethow, ha loeth Yuda a veu kemmerys. 17Ev a dhros nes teyluyow Yuda, ha teylu an Zerahysi a veu kemmerys; hag ev a dhros nes teylu Zerahysi, an eyl wosa y gila, ha Zabdi a veu kemmerys. 18Hag ev a dhros nes an teylu na, an eyl wosa y gila, hag Akan, mab Karmi, mab Zabdi, mab Zeragh, a loeth Yuda, a veu kemmerys. 19Ena Yoshua a leveris dhe Akan, ‘Ow mab, ro enor dhe'n ARLOEDH, Duw Ysrael, ha ro grasyans dhodho. Deriv dhymm pandr'a wrussys; na gudh e ahanav.’ 20Akan a worthybis dhe Yoshua ha leverel, ‘Gwir yw; my yw neb re beghas erbynn an ARLOEDH, Duw Ysrael. Hemm yw an pyth a wrug: 21pan welis y'n preydh mantell deg a Shinar, ha dew kans shekel a arghans, ha barr a owr deg ha dew-ugens shekel y boes, my a's hwansas ha'ga hemmeres. Kudhys yns y'n dor a-ji dhe'm tylda, gans an arghans a-woeles.’


Compare Bible readings for Yowann 13 in the ABK and the ESV - Bible Society\n12Ytho wosa golghi aga threys ha kemmeres y dhillas hag esedha arta, ev a leveris dhedha, ‘A wodhowgh pandr'a wrugavy dhywgh? 13Hwi a'm gelow Mester hag Arloedh, ha hwi a gews yn ta, rag yndella yth ov. 14Ytho mar kwrugavy, agas Mester ha'gas Arloedh, golghi agas treys, peub ahanowgh ynwedh a dal golghi treys y gila. 15Rag my re ros dhywgh ensampel, may hwryllowgh hwi kepar dell wrugavy dhywgh. 16Yn hwir, yn hwir y lavarav dhywgh, nyns yw an kethwas brassa es y vester, na nyns yw an gannas brassa es neb a'n dannvonas. 17Mar konvedhowgh an taklow ma, gwynn agas bys mara's gwrewgh. 18Ny gowsav ahanowgh hwi oll; my a woer piw a dhewisis; mes hemm yw rag may fo an skryptor kollenwys, “Ev neb a dhybris bara genev13:18 Ev neb a dhybris bara genev: War-lergh re a'n dornskrifow Ev neb a dhybris ow bara. re dhrehevis y wewenn er ow fynn.” 19Lemmyn my a lever dhywgh kyns y hwarvos, rag may kryssowgh pan hwarva, my dh'y vos. 20Yn hwir, yn hwir y lavarav dhywgh, neb a dhegemmer piwpynag a dhannvonav a wra ow degemmeres vy, ha neb a'm degemmer vy a dhegemmer neb a'm dannvonas.’